ISU USUL TIDAK PERCAYA SENJATA TUN M MAHU BERKUASA LEBIH LAMA?

Perkara pokok yang harus difahami mengenai Tun Mahathir Mohamad ialah beliau hanyalah Perdana Menteri sementara untuk tempoh tidak lebih daripada dua tahun saja.
Salah satu sebab utama mengapa PH setuju untuk menamakan Tun Mahathir sebagai calon PM sebelum PRU14 lalu tentunya adalah kerana beliau ketika itu sudah pun berusia 93 tahun umurnya.
Ikut hukum akal, seseorang yang sudah berusia sebegitu lanjut, apalagi menjadi Perdana Menteri buat kali kedua, tidak mungkin ada keghairahan yang melebih-lebih lagi terhadap kuasa.
Ikut hukum akal juga, seseorang yang sudah lanjut usia sebegitu, tentulah tidak tergamak untuk mungkir atau khianat kepada janji yang telah dipersetujuinya.
Tetapi, sebagaimana yang beberapa kali ditulis dalam blog ini dan disedari oleh hampir semua orang, Tun Mahathir nampaknya bukan begitu sifatnya.
Beliau mungkin boleh berhenti makan sebelum kenyang atau tidak sebegitu ghairah kepada benda-benda lain, namun ia bukanlah apabila berkaitan dengan kuasa.
Kuasa sentiasa merupakan sesuatu yang tidak pernah membuatkan Tun Mahathir puas atau kenyang dengannya.
Dengan beberapa tindakan yang dilakukannya selepas menjadi Perdana Menteri buat kali kedua ini, seorang pemimpin Bersatu yang agak rapat dengan Tun Mahathir berkata, Pengerusi PH itu kini seolah-olah rindu kepada kuasa yang pernah dipegangnya sebelum berundur pada 2003 lalu.
Lantaran rindu kembali kepada kuasa itulah yang mendorong wujudnya kecenderungan dalam beberapa tindakan Tun Mahathir yang memperlihatkan tempoh berkuasa selama dua tahun itu tidak mencukupi baginya.
Beliau kadang-kadang ternampak tidak sedar tentang faktor usia dan memegang kuasa melalui PH adalah berbeza dengan BN dahulu, apatah lagi kerana sudah wujud janji tidak lebih dua tahun saja untuknya menjadi Perdana Menteri itu.
Biar apa pun tindakan  atau usaha yang cuba dilakukan oleh Tun Mahathir – mengimport masuk Ahli Parlimen UMNO ke dalam Bersatu, mengacah-acah ingin berkuasa lebih lama atau menghangatkan lagi spekulasi mengenai undi tidak percaya – perkara pokok yang harus disedarkan kepada lelaki yang menginjak usia 94 tahun itu ialah beliau sudah terikat dengan janji yang sudah pun dipersetujuinya.
PH, apa lagi Anwar Ibrahim, tidak harus terjebak sama sekali dengan isu usul undi tidak percaya ini. Berdiam diri saja dan jangan dilayan mengenainya.
Blog ini beberapa hari lalu sudah menekankan bahawa tiada rancangan langsung daripada sesiapa daripada dalam PH untuk mengemukakan usul undi tidak percaya terhadap Perdana Menteri.
Ia mungkin hanya suatu permainan yang sengaja dicipta untuk membolehkan Tun Mahathir berkuasa dengan lebih lama.
Isu pokok bagi PH ialah memastikan janji peralihan kuasa daripada Tun Mahathir kepada Anwar berjalan dengan lancar sebagaimana yang telah ditetapkan.
Ini adalah janji yang sedang diperhati oleh rakyat di mana ia akan menentukan sama ada PH mampu terus menjadi pilihan atau tidak dalam pilihanraya yang seterusnya.
Jika janji kepada individu yang bernama Anwar pun gagal dipastikan kejayaannya oleh PH, jangan harap rakyat mahu percaya janji atau harapan kepada mereka mampu dipenuhi.
(ShahbudinHusin 21/02/2019)

0

0

votes
Article Rating
Kongsikan artikel ini


KALAU TUN M BERHENTI SEKARANG, KEMELUT POLITIK PH AKAN TAMAT DENGAN SENDIRINYA

Kenapa PH sentiasa bergolak?
Mengapa topik utama yang timbul dalam PH sejak awal lagi lebih banyak berkisar mengenai persoalan politik berbanding isu-isu lain?
Ini adalah persoalan umum yang biasa kedengaran di mana-mana, termasuk daripada kalangan pengundi PH sendiri yang mula berasa muak serta kecewa dengan apa yang berlaku dalam negara pasca tumbangnya BN ini.
Sejujurnya memang ramai yang kecewa dengan apa yang berlaku sekarang ini, malah ada yang tidak teragak-agak mahu kembali mengundi BN dalam pilihanraya akan datang jika PH tidak berubah serta kepimpinan UMNO dapat menampilkan barisan yang lebih baik serta diyakini.
Sepatutnya, sebaik saja berjaya mengambil alih kerajaan, PH terus bergerak ke hadapan dengan komitmen yang lebih padu dalam menunaikan janji-janji manifesto serta memberi kehidupan yang lebih baik kepada rakyat sebagaimana yang selalu dilaungkan ketika berkempen dahulu.
Malangnya, perkara itu tidak berlaku, walaupun Tun Mahathir Mohamad yang menjadi Perdana Menteri adalah seorang yang ada pengalaman selama 22 tahun mentadbir negara serta berada di sisa-sisa usia dalam kehidupannya.
Sebaik mengambil alih kerajaan, bahkan sehingga sekarang pun, alasan yang selalu diberikan apabila gagal melakukan sesuatu ialah menyalahkan kerajaan dahulu.
Untuk suatu fasa tertentu, meletakkan kesalahan kepada BN mungkin boleh diterima, tetapi jika sehingga sembilan bulan masih juga dengan alasan yang sama, ia tidak lebih menggambarkan kegagalan Tun Mahathir sebagai pengemudi dan PH itu sendiri dalam mentadbir negara.
Selain itu, tindakan tak terduga Tun Mahathir melantik Azmin Ali sebagai Menteri Hal Ehwal Ekonomi, biar pun namanya tidak pernah dicalonkan oleh PKR untuk menjadi menteri, adalah merupakan bibit-bibit awal berrmulanya keretakan dan syak wasangka dalam PH.
Ia ditambah lagi dengan Tun Mahathir sendiri yang sentiasa memberi jawapan kabur dan tergantung berhubung peralihan kuasa kepada Anwar Ibrahim.
Ayat yang selalu keluar daripada mulut beliau ialah “mungkin dua tahun, mungkin lebih dan mungkin kurang.”
Mengapakah Tun Mahathir tidak mahu bertegas seperti berjanji dengan perkataan yang jelas lagi terang bahawa beliau akan menyerahkan jawatan Perdana Menteri dalam tempoh dua tahun sebagaimana yang telah dipersetujui atau menetapkan tarikh tertentu bagi peralihan kuasa itu?
Jika itu dilakukannya sejak dulu lagi, sudah tentu isu peralihan kuasa itu tidak terus menjadi naratif yang bukan-bukan atau berkembang kepada spekulasi yang meletakkan PH dalam keadaan kucar-kacir.
Kemudian daripada itu, di sebalik banyak janji 100 hari yang gagal ditepati dan hala tuju ekonomi masih tidak menentu, Tun Mahathir meneruskan lagi agenda politiknya dengan membawa masuk Ahli-Ahli Parlimen UMNO menyertai Bersatu serta melebarkan sayap parti itu ke Sabah.
Jika benar-benar Tun Mahathir hanya ingin menjadi Perdana Menteri selama dua tahun saja dan dalam keadaan Bersatu hanya ada 13 kerusi Parlimen saja pun, beliau tetap dipersetujui untuk sebagai Perdana Menteri, untuk apa lagi beliau perlu menambah kekuatannya dengan membawa masuk bekas Ahli-Ahli Parlimen UMNO itu?
Terbaru, beliau melakukan satu lagi gerakan bermotifkan politik apabila secara tiba-tiba Presiden Pas, Hadi Awang datang mengunjunginya bersama surat contoh sokongan kiranya berlaku undi tidak percaya di Parlimen.
Meskipun dikhabarkan kunjungan itu berikutan Pas ingin menyelamatkan diri berhubung siasatan SPRM yang sedang dihadapinya, khabar lain juga memaklumkan Tun Mahathir melalui orang-orang tertentu yang dipercayainya turut mengambil kesempatan daripada keadaan itu sehingga membawa kepada wujudnya surat contoh sokongan tersebut.
Ini sekaligus menjadikan PH terus berantakan dengan seolah-olah wujud gerakan mahu mengusulkan undi tidak percaya terhadap Tun Mahathir di Parlimen, walaupun realitinya perkara itu tidak menjadi isu sama sekali.
Peralihan kuasa daripada Tun Mahathir kepada Anwar adalah isu dalaman PH semata-mata. Ia sepatutnya diselesaikan melalui PH sahaja sebagaimana berlakunya banyak pertukaran Perdana Menteri dalam BN sebelum ini tanpa perlu sehingga dilakukan usul undi tidak percaya.
Jika Tun Abdullah Badawi boleh dipaksa berundur secara paksa berikutan banyak kerosakan yang ditimbulkannya kepada negara, apakah masalahnya untul PH melalui Majlis Presiden bertegas mengenai peralihan kuasa itu kiranya Tun Mahathir dengan jelas menampakkan tanda-tanda enggan patuh kepada perjanjian dua tahun itu?
Selepas ini kita tidak tahu apakah perkara-perkara lain yang akan ditimbulkan lagi oleh Tun Mahathir yang memperlihatkan PH seolah-olah hanya bermain politik saja daripada menyelesaikan masalah-masalah rakyat.
Yang nyata, semuanya isu-isu politik yang timbul dalam PH sehingga ia menjadi kucar-kacir dan berantakan adalah berpunca atau ditimbulkan oleh Tun Mahathir.
Jika beliau tidak melantik Azmin, bercakap secara terang dan jelas mengenai tarikh pengunduran sebagaimana beliau melakukannya pada 2003 dahulu, tidak membawa masuk bekas Ahli Parlimen UMNO ke dalam Bersatu untuk menguatkan kedudukannya dan hanya melayan Pas sebagai Pas yang telah menetapkan pendiriannya untuk bekerjasama dengan UMNO, PH pasti tidak berkemelut seperti sekarang, malah aman-aman saja situasinya.
Sesat di hujung jalan, kembalilah ke pangkal jalan – itulah yang selalu kita diingatkan oleh peribahasa apabila menghadapi sesuatu kesulitan.
Sama ada jika Tun Mahathir sedia berundur secara rela hati demi masa depan PH atau kalau beliau diundurkan, PH sebenarnya mampu kembali menjadi aman dan tenang seperti sebelumnya.
(ShahbudinHusin 21/02/2019)

0

0

votes
Article Rating
Kongsikan artikel ini


MENYOKONG TUN MAHATHIR, ADAKAH BERERTI PAS MENERIMA DAP ATAU INI SATU LAGI PEMBOHONGAN?

Barangkali Pas adalah satu-satunya parti politik yang pelik, celaru dan memeningkan kepala yang masih wujud di dunia ini.
Sementara semua perjuangan parti politik adalah berasaskan kebenaran, Pas sebaliknya menjadi pelik, celaru dan memeningkan kepala kerana ia kini membenarkan pembohongan, walaupun Islam adalah perjuangannya.
Ada pemimpinnya berkata, dia berbohong setelah mendapat kebenaran dan izin daripada Tuan Presidennya.
Kemudiannya daripada itu, demi menghalalkan pembohongan yang sudah dilakukan itu, tergamak pula pemimpin tertentu Pas mengatakan Nabi Ibrahim AS pun pernah berbohong sama.
Bertepatan dengan sifat para Nabi yang antaranya ialah benar, tindakan Nabi Ibrahim dalam peristiwa yang disebutkan itu sebenarnya ialah suatu tindakan berdalih untuk menyelamatkan nyawa.
Soalnya, apakah Pas berbohong dan dibenarkan melakukan pembohongan itu untuk menyelamatkan nyawa atau hanya kerana ingin menyelamatkan harga diri yang telah terjual disebabkan dakwaan menerima dedak daripada UMNO?
Jika hanya kerana adanya dakwaan menerima wang telah membuatkan Pas sanggup berbohong, maka di manakah kata-kata pemimpin parti itu yang masih boleh dipercayai?
Terbaru, berdepan dengan siasatan SPRM berhubung dakwaan pernah menerima wang daripada UMNO, Pas tiba-tiba tampil menyatakan sokongan terbuka kepada kepimpinan Tun Mahathir Mohamad sebagai Perdana Menteri.
Sokongan itu tidak saja jika kononnya ada usul undi tidak percaya di Parlimen, tetapi juga mahukan Tun Mahathir terus mengetuai pentadbiran negara sehingga tarikh PRU15 akan datang.
Ini satu lagi sikap pelik, celaru dan memeningkan kepala yang ada pada Pas.
Menyokong kepimpinan Tun Mahathir bukan saja suatu kepelikan berdasarkan kedudukan Pas yang sedang bekerjasama dengan UMNO, tetapi juga kerana Perdana Menteri sendiri pernah mengaku tentang peranan DAP dalam pentadbiran kerajaan PH ini.
Kata Tun Mahathir, DAP mempunyai peranan penting dalam kerajaan, termasuk dalam menentukan kedudukannya sebagai Perdana Menteri.
Pertama, bagaimanakah Pas boleh terus bekerjasama dengan UMNO dalam PRK Semenyih untuk menentang calon Bersatu, sedangkan dalam waktu yang sama parti itu menyokong kepimpinan Tun Mahathir sebagai Perdana Menteri sehingga PRU15?
Bukankah jika setelah menyokong kepimpinan Tun Mahathir, Pas sepatutnya menarik diri daripada terus bekerjasama dengan UMNO?
Kedua, bagaimana Pas boleh menzahirkan sokongan kepada Tun Mahathir sedangkan Perdana Menteri sendiri mengakui pentadbiran kerajaan pimpinannya adalah dibayangi oleh DAP yang merupakan musuh utama parti Islam itu?
Adakah ini bermakna Pas sudah boleh menerima DAP?
Atau demi menyelamatkan kedudukannya yang sedang disiasat SPRM, bermakna Pas sanggup melakukan apa saja?
Tetapi, oleh kerana berbohong adalah dibenarkan dalam Pas, siapakah – antara UMNO dan Tun Mahathir – yang merupakan mangsa pembohongan Pas seterusnya?
(ShahbudinHusin 22/02/2019)

0

0

votes
Article Rating
Kongsikan artikel ini


NASIB BAIK ADA PRK, INGAT JUGA PH JANJI-JANJI YANG BELUM DITUNAIKAN LAGI…..

Menurut kata Presiden Bersatu, Muhyiddin Yassin, kerajaan akan membuat pengumuman penting berkaitan tol dalam masa terdekat ini.
“Kita baru berbincang dalam kabinet….mungkin dalam sehari dua ada kenyataan berkaitan tol yang akan diumumkan oleh menteri berkaitan,” jelas beliau.
Muhyiddin berkata  demikian dalam  program kempen di Semenyih semalam.
Isu berkaitan penghapusan tol, meskipun bukan merupakan salah satu daripada 10 janji yang diikrarkan akan dilaksanakan oleh PH dalam tempoh 100 hari selepas mengambil alih kerajaan, tetapi ia adalah perkara yang paling ditunggu-tunggu oleh rakyat.

Ini kerana penghapusan itu bukan saja dirasakan mampu mengurangkan beban hidup rakyat, malah pemimpin-pemimpin PH sendiri banyak memfokuskan ucapan kempen mereka berkaitan dengannya sebelum ini.
Bagi rakyat yang sudah memenangkan PH, mereka hanya sekadar mahu menuntut janji saja demi untuk mengelakkan kerajaan ini menjadi kerajaan yang munafik.
Bagaimanapun, setelah berjaya menjadi kerajaan, PH dilihat banyak berdalih berkaitan penghapusan tol seperti memberi alasan kekangan kewangan dan banyak perkara perlu dirundingkan sebelum ia boleh dilaksanakan, selain mengatakan janji itu masih mempunyai tempoh sehingga PRU15 untuk dilaksanalan.
Bersama janji-janji lain yang juga banyak tersangkut di tengah jalan, kekecewaan rakyat lantas mula berkembang dan kini tahap sokongan kepada PH selepas 9 bulan menjadi kerajaan adalah berada di kedudukan paling rendah sekali.
Meskipun kata-kata Muhyiddin ini bukan sangat menunjukkan PH benar-benar prihatin kepada rakyat, tetapi lebih ke arah untuk memastikan calon Bersatu tidak kecundang di Semenyih, tetapi ia tetap merupakan sesuatu yang ditunggu-tunggu.
Bermakna, mujurlah ada pilihanraya kecil, ingat juga PH kepada janji-janji mereka yang banyak masih tidak ditunaikan itu.
Kalau tidak ada pilihanraya kecil atau PRK, bukan saja janji mungkin terus dilupai, malah barangkali hanya alasan demi alasan yang kita akan dengar setiap hari.
Selepas Semenyih, akan ada lagi PRK di Rantau dan mungkin selepas itu di Jasin pula.
Ada juga satu dua kawasan lain mungkin terpaksa diadakan PRK kerana wakil rakyat PH di kawasan itu ketika ini dikesan sedang sakit tenat atau uzur selepas menjalani pembedahan jantung.
Sudah pasti dengan adanya satu demi satu PRK ini, semakin banyaklah janji-janji PRU14 lalu yang terpaksa ditunaikan oleh PH demi untuk mengelakkan kekalahan datang bertimpa-timpa..
Hehehe…kalau macam ini, nampaknya tiap-tiap bulan ada PRK pun bagus juga!!!
(ShahbudinHusin 22/02/2019)

0

0

votes
Article Rating
Kongsikan artikel ini


SETELAH USUL TAK PERCAYA TIDAK MENJADI, APA LAGI HELAH PAS UNTUK MENYELAMATKAN DIRI SELEPAS INI?

Segala-galanya kini sudah terang lagi bersuluh bahawa tidak ada sesiapa daripada PH mahu mengemukakan usul undi tidak percaya terhadap Perdana Menteri, Tun Mahathir Mohamad.
Penafian Anwar Ibrahim, pemimpin yang disebut-sebut mahu melakukan usul tersebut bahawa tiada rancangan sama sekali daripada dalam PH untuk berbuat demikian, dengan sendirinya menjadikan isu ini berakhir begitu saja.
Kata Anwar, isu berkenaan hanyalah permainan politik Hadi Awang untuk memecah-belahkan PH setelah partinya kalah teruk dalam PRU14 lalu.
“Itu usul Hadi Awang, biar dia bawa usul itu nanti,” tambah Presiden PKR itu lagi.
Dengan mati dan berakhirnya isu berkaitan usul ini, Hadi dan Pas kini jelas semakin terperosok dalam kancah serba salah meneruskan perjuangannya.
Apakah Hadi akan turun berkempen di Semenyih sebagaimana beliau melakukan kerjasama erat dengan UMNO di Cameron Highlands sebelum ini?
Kalau turun dan bersungguh-sungguh membantu UMNO, bagaimana dengan janji yang sudah dilafazkannya kepada Tun Mahathir?
Jika tidak turun membantu, di mana lagi harapan Pas mahu merasa memegang kuasa dalam PRU akan datang?
Sedangkan Mat Sabu yang pernah jadi timbalannya sudah berpelung jadi menteri, mustahil tak terdetik di hati Hadi ingin merasa nikmat yang sama?
Di sebalik itu, jika penglibatan Pas bersama UMNO dilakukan secara bersungguh-sungguh, ia dalam masa yang sama turut mengundang resah berkaitan siasatan SPRM yang sedang dihadapi oleh parti Islam itu.
Pas barangkali tidak begitu gundah dengan siasatan berkaitan penerimaan dana berjumlah RM90 juta yang dikaitkan dengannya kerana untuk merungkai dakwaan itu tentu saja akan memakan masa yang lama untuk menyiasatnya.
Kes itu dikatakan sedikit kompleks kerana ramai individu, termasuk penderma yang biasa menderma kepada Pas, perlu disiasat sama  untuk menjejak kemasukan wang yang didakwa diterima itu.
Tetapi, yang sangat merisaukan Pas ketika ini adalah berkaitan dana RM2.5 juta yang dikatakan diterima Pas daripada UMNO menjelang PRU14 lalu.
Di media sosial, penyata bank berhubung kemasukan wang itu sudah pun lama viral serta tidak pernah dinafikan oleh pihak yang didakwa memberikannya.
Berdasarkan dakwaan Sarawak Report, wang tersebut dikatakan bertujuan untuk membayar deposit bagi calon-calon Pas yang bertanding ketika itu.
Bagaimanakah Pas mahu menafi atau menidakkan mengenai wang RM2.5 juta itu, sedangkan penyata banknya dilihat begitu nyata?
Jika ia didapati benar, di mana Pas mahu meletak wajah perjuangan Islam mereka kepada rakyat jelata?
Diberitakan juga, oleh kerana wang itu dimasukkan ke sebuah akaun bank berkaitan Pas Terengganu, itulah yang amat merisaukan Pas sehingga mendorong Hadi mahu segera bertemu dengan Perdana Menteri, baru-baru ini.
Kalau usul undi tidak percaya yang dijolok oleh Pas menjadi kenyataan dan politik PH kemudiannya terus bergolak, harapan Hadi untuk melihat siasatan SPRM terhenti mungkin sekali menjadi kenyataan.
Namun, dengan semuanya nampak tidak menjadi dan Anwar mengatakan ia hanyalah usul Hadi semata-mata, di manakah lagi peluang Pas untuk menyelamatkan diri?
Adakah Pas akan mencari helah lain selepas ini?
(ShahbudinHusin 23/02/2019)

0

0

votes
Article Rating
Kongsikan artikel ini


TOL PERCUMA HANYA ANTARA 11 MALAM HINGGA 5 PAGI, KAKI DISKO DAN GRO SAJA YANG UNTUNG!!!

Sebagaimana yang dijanjikan oleh Muhyiddin Yassin sebelum ini, kerajaan akhirnya mengumumkan langkah pertama berhubung janji penghapusan tol bagi tujuan mengurangkan kos sara hidup rakyat.
Dalam pengumuman yang dikeluarkan Jabatan Perdana Menteri, kerajaan mengumumkan telah memulakan rundingan dengan Gamuda Berhad untuk mengambil alih empat lehuhraya bertol yang dimiliki syarikat tersebut.
Lebuhraya berkenaan ialah Lebuhraya Damansara Puchong (LDP), Sistem Penyuraian Trafik KL Barat (SPRINT), Lebuhraya Shah Alam (KESAS) dan Terowong SMART.
Bermakna, semua lebuhraya yang dimiliki oleh Gamuda yang dirancang untuk diambil alih oleh kerajaan itu adalah terletak di sekitar Lembah Kelang saja.
Lain-lain lebuhraya, termasuk Lebuhraya Utara – Selatan mungkin akan dirundingkan di masa yang lain atau jika ada pilihanraya kecil lagi selepas ini.
Dengan pengambilalihan empat lebuhraya itu, kerajaan mengumumkan cadangannya  untuk menukar mekanisme kutipan tol sedia ada kepada kaedah baru seperti berikut:-
Memperkenalkan caj kesesakan selama 6 jam sehari pada waktu puncak di mana pengguna tetap dikehendaki membayar kadar tol yang sama seperti jumlah yang sedia ada;
Kadar tol hanya dihapuskan sama sekali atau percuma pada waktu ‘off-peak’ iaitu antara jam 11 malam hingga 5 pagi; dan
Pengguna diberikan diskaun 30 peratus bagi penggunaan pada waktu-waktu biasa.
Oleh kerana keempat-empat lebuhraya ini terletak di ibu kota dan sekitar Lembah Kelang, jumlah rakyat yang benar-benar mendapat manfaat daripada mekanisme baru ini boleh dikata terlalu minimum kerana waktu antara 11 malam dan 5 pagi adalah masa tidur bagi manusia yang normal.
Sebaliknya, mereka yang mungkin mendapat untung adalah kaki disko, golongan yang suka berhibur pada waktu malam, GRO, kupu-kupu malam dan seumpamanya yang biasa keluar rumah sekitar jam 11 malam dan pulang sebelum 5 pagi.
Rakyat biasa yang bergelut pergi dan balik kerja pada waktu siang, realitinya langsung tidak mendapat apa-apa manfaat kerana tiada keperluan untuk mereka keluar rumah antara jam 11 malam dan 5 pagi itu.
Mereka yang pergi pagi dan balik petang untuk bekerja tetap dikenakan tol yang sama seperti era BN dahulu, kecuali jika keluar rumah sebelum 5 pagi dan balik selepas 11 malam.
Jadi, di manakah langkah kerajaan ini dapat mengurangkan kos sara hidup rakyat?
Dengan dijanjikan tol percuma sebelum mendapat kuasa, tetapi hanya potongan 30 peratus pada waktu biasa, kadar sama pada waktu puncak dan hanya percuma di waktu manusia biasa sedang tidur lena yang mahu diberikan setelah kuasa diperolehi, pengumuman ini sebenarnya masih jauh daripada janji PH yang sepatutnya.
Ini bukan janji ditepati, tapi janji dicapati.
(ShahbudinHusin 23/02/2019)

0

0

votes
Article Rating
Kongsikan artikel ini


DUA PANCINGAN UNDI YANG TIDAK MENJADI…..

Setakat ini dalam usaha untuk memenangi PRK Semenyih, dua usaha telah dilakukan oleh kerajaan untuk membeli hati dan jiwa pengundi.
Pertama, mengumumkan bantuan sara hidup untuk orang bujang berjumlah RM100 dan kedua, memaklumkan cadangan mahu memperkenalkan mekanisme baru berkaitan kutipan tol.
Kedua-dua langkah yang diambil kerajaan itu dengan sendirinya memperlihatkan bahawa PH, khususnya Bersatu sedang melalui laluan sukar  untuk menang di Semenyih.
Jika tidak sukar untuk mencapai kemenangan, mustahil kedua-dua langkah itu diumumkan ketika kempen PRK Semenyih sedang berlangsung.
Lagi pun, tidak pernah dalam mana-mana PRK sebelum ini, kerajaan dilihat begitu ghairah menabur gula-gula untuk menambat hati pengundi.
Semuanya tidak lain kerana ini adalah kali pertama Bersatu bertanding dalam PRK dan sekiranya tewas, ia adalah mesej yang jelas menggambarkan ada rakyat yang tidak gembira, bukan saja terhadap dasar-dasar PH, malah juga kepada kepimpinan Tun Mahathir Mohamad sebagai Perdana Menteri.
Untuk itu, PH khususnya Bersatu dilihat sedaya upaya cuba untuk mengelakkan kekalahan daripada datang menimpa.
Berdasarkan persaingan sengit yang ditunjukkan oleh UMNO sehingga ini, tambahan lagi setelah mendapat semangat daripada kemenangan di Cameron Highlands, tidak dinafikan Bersatu masih berada di belakang untuk menggapai kemenangan.
Lantaran itu, diharapkan melalui dua langkah itu – memberi bantuan sara hidup RM100 kepada orang bujang dan pengumuman mekanisme baru berkaitan tol – sokongan pengundi kepada calon Bersatu, Aiman Zainali akan segera meningkat.
Malangnya, maaf cakap, kedua-dua usaha yang dilakukan kerajaan itu setakat ini langsung tidak membantu atau mampu menambah undi.
Bantuan RM100 yang diberi kerajaan kepada orang bujang lebih menjadi perlecehan di mana-mana kerana jumlahnya adalah sama seperti bantuan kepada budak-budak sekolah yang diberi sebelum ini.
Selain itu, ketika era BN, jumlah bantuan sara hidup atau BR1M untuk orang bujang adalah berjumlah RM450 dan seperti BR1M yang lain, ia sering dianggap sebagai rasuah oleh pemimpin-pemimpin PH, termasuk Tun Mahathir sendiri.
Soalnya, kenapakah setelah memberhentikan bantuan itu, tiba-tiba kerajaan mahu memberinya semula?
Lebih-lebih lagi di ketika sedang berlangsungnya masa kempen PRK Semenyih, tidakkah kerajaan terfikir mereka juga sedang melakukan rasuah untuk mendapatkan undi?
Sudahlah begitu, jumlah yang diberi pula jauh lebih kecil dan tidak sepadan dengan keperluan orang bujang untuk memberi sesuatu untuk diri mereka.
Langkah mahu memperkenalkan mekanisme baru tol, buat permulaan di empat lebuhraya di Lembah Kelang sebagaimana yang diumumkan semalam, turut membuatkan ramai tidak puas hati dengannya.
Pengenalan caj kesesakan pada waktu puncak selama enam jam dengan kadar tol sama seperti sedia ada, manakala potongan 30 peratus pada waktu lainnya dan percuma antara 11 malam hingga 5 pagi, dianggap langsung tidak memenuhi janji manifesto yang mahu memberi tol percuma sepenuhnya.
Yang nyata, langkah ini selain mengundang kecaman dan sindiran, undi yang diharapkan datang bersamanya juga nampaknya tidak mungkin menjadi kenyataan.
Melaluinya kerajaan dilihat tidak benar-benar ikhlas serta jujur hendak menunaikan janji yang mereka sendiri lafazkannya.
Lalu, apa lagi usaha kerajaan selepas ini?
Apakah kedatangan Tun Mahathir sendiri ke Semenyih pada 28 Februari nanti akan menyaksikan lebih banyak janji dan gula-gula ditawarkan kepada pengundi?
(ShahbudinHusin 24/02/2019)

0

0

votes
Article Rating
Kongsikan artikel ini


SELEPAS DUA TAHUN TIDAKLAH PULA BERMAKNA SEHINGGA KE TARIKH PRU15…..

KENYATAAN MEDIA
KEADILAN Menyokong Kerajaan Pakatan Harapan Di Bawah Kepimpinan Tun Dr Mahathir
Majlis Pimpinan Pusat KEADILAN telah mengadakan mesyuarat bulanan hari ini.
KEADILAN menegaskan perpaduan dan kesepakatan Pakatan Harapan harus dipertahan, dan menolak keras segala tohmahan yang cuba  melaga-lagakan pimpinan dan melemahkan kerjasama erat di kalangan Pakatan Harapan.
KEADILAN berpegang teguh kepada persetujuan yang telah dicapai dan diumumkan pada 7 Januari 2018, di mana Tun Dr Mahathir Mohamad diangkat menjadi Perdana Menteri, Datuk Seri Dr Wan Azizah Wan Ismail menjadi Timbalan Perdana Menteri, manakala Datuk Seri Anwar Ibrahim akan mengambil alih sebagai Perdana Menteri ke-8 selepas tempoh 2 tahun.
KEADILAN menegaskan bahawa pendirian parti dalam perkara ini tidak berubah.
KEADILAN turut menegaskan seluruh kekuatan parti perlu disalurkan ke arah menyokong usaha Kerajaan Pakatan Harapan untuk mengukuhkan ekonomi dan mengatasi masalah rakyat termasuk isu kos sara hidup.
Majlis Pimpinan Pusat KEADILAN
24 Februari 2019.
ULASAN BLOG –
PKR nampaknya sekali lagi tampil dengan kenyataan menyokong kepimpinan Tun Mahathir Mohamad sebagai Perdana Menteri.
Bagaimanapun, dalam kenyataan terbaru ini dinyatakan bahawa Anwar Ibrahim akan mengambil alih jawatan Perdana Menteri selepas 2 tahun Tun Mahathir memegang jawatan tersebut.
Ini agak berbeza dengan apa yang selalu ditanggapi umum sebelum ini bahawa Tun Mahathir hanya menjadi Perdana Menteri selama 2 tahun saja.
Malah, Tun Mahathir sendiri seperti setuju dengan tempoh dua tahun itu apabila beliau pernah melirik kepada Presiden PKR itu sambil berkata, “kalau Anwar beri izin, dapatlah saya jadi PM dua tahun setengah.”
Anwar pula berkata berkali-kali menyatakan kesediaannya untuk mengambil alih jawatan Perdana Menteri daripada Tun Mahathir dalam tempoh dua tahun selepas kemenangan pada PRU14.
Baru-baru ini pula beliau melahirkan keyakinan akan mengambil alih jawatan itu daripada Tun Mahathir sebelum tempoh dua tahun sebagaimana yang telah dipersetujui.
Tetapi, mengapa dalam kenyataan terbaru ini dinyatakan peralihan kuasa itu akan dilakukan selepas tempoh 2 tahun?
Apakah ini bermakna Anwar sudah mengalah?
Sebenarnya, ini adalah tanda penghargaan dan kepercayaan penuh Anwar terhadap kepimpinan Tun Mahathir serta mahu Perdana Menteri tidak rasa terlalu suntuk masanya mentadbir negara ini.
Meskipun demikian, haruslah juga difahami bahawa Tun Mahathir sekarang sudah mencecah usia 94 tahun dan tahun depan akan menginjak umur 95 tahun.
Dengan ruang masa selepas 2 tahun diberi untuk berlakunya penyerahan kuasa itu, ia tidaklah pula bermakna Tun Mahathir harus memanjangkannya sehingga ke detik PRU15 yang dijangka diadakan pada tahun 2023.
Jika sehingga tahun 2023 itu, usia Tun Mahathir ketika itu sudah pun menjangkau 98 tahun dan adakah beliau masih mampu menjalankan tugasnya dalam usia setua itu?
Dalam hal ini, Tun Mahathir juga harus sedar bahawa sebelum beliau melakukan penyerahan kuasa, Anwar hendaklah diberi ruang secukupnya untuk mengukuhkan parti dan kerajaan sebelum ketibaan PRU15.
Menyerahkan kuasa di saat-saat akhir sebelum PRU15 mungkin menyukarkan Anwar menghadapi pilihanraya tersebut, apalagi untuk mengekalkan kemenangan PH.
Bermaksud, tempoh selepas 2 tahun yang disebut dalam kenyataan media terbaru ini, ia mungkin bermaksud 2 tahun 1 bulan, 2 tahun 3 bulan, 2 tahun 6 bulan atau tarikh-tarikh lain yang hampir dengannya.
Namun, ia tidaklah sehingga ke tarikh PRU15 atau sampai Tun Mahathir menjadi Perdana Menteri selama 5 tahun lamanya.
Membiarkan Tun Mahathir menerajui negara sehingga PRU15 atau jika beliau hanya melakukan penyerahan kuasa di saat-saat, ia lebih mengundang peluang yang kelam dan sukar bagi PH untuk terus mengekalkan kuasanya.
Anwar mesti diberi masa yang secukupnya membuktikan kepimpinannya dan melaksanakan idea-idea baru sebelum tibanya PRU15.
(ShahbudinHusin 24/02/2019)

0

0

votes
Article Rating
Kongsikan artikel ini


BILA PM TAK PUAS HATI DENGAN SPRM…..

Nampaknya ada rasa tidak puas hati yang ketara dalam diri Perdana Menteri, Tun Mahathir Mohamad terhadap SPRM berhubung kenyataan Ketua Pesuruhjaya agensi tersebut, Shukri Abdull yang baru semalam mengesahkan tiada kemasukan dana RM90 juta daripada UMNO ke dalam akaun rasmi Pas.
Kata Tun Mahathir, SPRM mungkin belum mendapat maklumat secukupnya berhubung siasatan perkara tersebut, selain memerlukan masa untuk menyiasat kecurian wang oleh Najib Razak yang dikaitkan dengan 1MDB.
“Yang itu SPRM kata. Dia ambil masa. Ini tak bermakna Najib tak curi, cuma tak diselidik.
“Kita tunggu sama ada benar atau tidak,” kata beliau ketika ditanya berhubung kenyataan SPRM yang dilihat telah membersihkan nama Pas, meskipun siasatan belum lagi selesai sepenuhnya.
Dalam bab ini, ramai juga yang hairan sebenarnya mengapa Shukri Abdull begitu tergesa-gesa mengeluarkan kenyataan sedemikian, sedangkan sebelum ini agensi anti rasuah itu turut mengeluarkan kenyataan bahawa siasatan juga merangkumi akaun bank beberapa pemimpin Pas.
Sudahkah disiasat juga akaun pemimpin-pemimpin Pas itu?
Jika siasatan belum selesai lagi, untuk apa sebenarnya Shukri Abdull mengeluarkan kenyataan yang memperlihatkan nama Pas seolah-olah telah dibersihkan berkaitan dana RM90 juta itu?
Kenapa tidak ditunggu sehingga siasatan selesai, termasuk dapatan dalam akaun pemimpin-pemimpin tertentu Pas, barulah beliau bercakap mengenainya dengan media?
Bukankah dalam banyak keadaan,  kedudukan akaun peribadi dan akaun bank parti ada hubung-kaitnya?
Apa pun, terzahirnya rasa tidak puas hati Tun Mahathir itu menggambarkan seperti ada yang tidak kena dalam SPRM sekarang ini.
SPRM sebenarnya tidak perlu terlalu banyak bercakap dengan media atas sesuatu perkara kerana yang ingin dilihat oleh rakyat berkenaan dengan agensi itu ialah tindakannya dalam menyelesaikan kes-kes rasuah dalam negara ini.
Bercakaplah hanya bila perlu saja atau jika siasatan masih belum selesai, tutuplah mulut terlebih dahulu sehingga kes sudah benar-benar muktamad.
Dalam kes dana RM90 juta ini misalnya, dengan Perdana Menteri sendiri menzahirkan rasa tidak puas hatinya, bukankah ia sesuatu yang memalukan SPRM?
Yang nyata, daripada teguran tidak puas hati ini, Perdana Menteri mahu SPRM terus menjalankan siasatannya, malah dengan lebih teliti,  bukan saja berkaitan dana yang dimasukkan ke dalam akaun Pas, tetapi juga siapa pemberi atau perantaranya.
Dapatan SPRM sehingga ini jelas tidak menggembirakan Perdana Menteri. Ini yang SPRM dan Shukri Abdull harus betul-betul faham.
(ShahbudinHusin 25/02/2019)

0

0

votes
Article Rating
Kongsikan artikel ini


TUN MAHATHIR TAK PERCAYA PAS, SIA-SIA SAJA HADI BERI SOKONGAN

Hadi Awang nampaknya hanya melakukan kerja sia-sia apabila menyatakan sokongan parti itu terhadap Tun Mahathir Mohamad.
Ia bukan saja kerana usul undi tidak percaya yang diharapkan Hadi akan berlaku kepada Tun Mahathir itu sebenarnya tidak lebih sebagai ilusi kosongnya semata-mata, bahkan yang cukup memalukan lagi ialah Perdana Menteri sendiri langsung tidak mempercayai sokongan yang diberikannya itu.
Kata Tun Mahathir, beliau tidak faham dengan pendirian tidak tetap Pas dan Hadi berhubung perkara itu.
“Hadi, Takiyuddin dan Ahmad Samsuri datang jumpa saya dan menyatakan sokongan untuk saya terus kekal sebagai Perdana Menteri.
“Bahkan mereka memberi pengakuan bertulis supaya saya terus kekal menjadi Perdana Menteri, namun dalam situasi lain parti itu melakukan tindakan yang dilihat tidak menyokong saya,” ujar Tun Mahathir.
Katanya, walaupun setelah menyatakan sokongan itu, Pas telah hadir bersama-sama dengan UMNO di hari penamaan calon PRK Semenyih.
“Pas pula tidak letak calon di Semenyih yang memperlihatkan mereka ada kerjasama dengan UMNO.
“Jadi, saya susah nak percaya dengan Pas ini,” tambahnya lagi.
Untuk makluman tambahan, semalam pula Hadi telah muncul bersama Annuar Musa dalam satu program ceramah di Melaka.
Sebagai parti yang berjuang atas nama Islam, apakah sebenarnya pendirian Pas dalam politik negara ini?
Menyokong kerajaan atau mahu menjatuhkan kerajaan?
Dalam keadaan Tun Mahathir sudah secara terang-terang menyatakan ketidakpercayaan kepada Pas, parti itu seharusnya berani tampil dengan pendirian yang lebih jelas serta mudah difahami.
Tak malukah Pas mahu terus menjaja sokongannya kepada Tun Mahathir itu, sedangkan ia langsung tidak dipercayai?
Atau semenangnya Pas suka dengan kerja sia-sia?
(ShahbudinHusin 25/02/2019)

0

0

votes
Article Rating
Kongsikan artikel ini


SEMUA BERI SOKONGAN, HARAP TUN M LEBIH LAMA JADI PM DAN DOAKAN PANJANG USIA, TAPI SEBENARNYA…..

Satu demi satu kelompok dalam pembangkang tampil kebelakangan ini dengan kenyataan mahu Tun Mahathir Mohamad menjadi Perdana Menteri lebih lama daripada yang sepatutnya.
Sebelum ini Pas hadir dengan surat sokongan untuk mempertahankan Tun Mahathir jika ada sebarang usul undi tidak percaya hendak dikemukakan terhadapnya.
Dalam waktu yang sama, Pas secara terbuka berharap Tun Mahathir akan terus memimpin negara ini sehingga PRU15 akan datang.
Terbaru, Tengku Razaleigh Hamzah yang pernah bermusuh dengam Tun Mahathir juga turut mendoakan agar Perdana Menteri sentiasa diberikan kesihatan yang baik serta dipanjangkan usianya.
Pengerusi Jemaah Penasihat UMNO itu berkata, jika berlaku sesuatu kepada Tun Mahathir dalam waktu terdekat ini, negara pasti akan huru-hara jadinya.
Dua sebab yang diberikan yang menyebabkan berlakunya huru-hara menurut Ku Li ialah kerana wujudnya pergelutan dalaman dalam PH serta serta kedudukan DAP yang menguasai beberapa kementerian penting sekarang ini.
Oleh sebab itu, kata Ku Li, banyak orang berdoa supaya Tun Mahathir terus sihat dan dipanjangkan usianya.
Ehh..ehh..betulkah semua ini?
Kenapa tiba-tiba begitu ramai yang mahukan Tun Mahathir menjadi Perdana Menteri lebih lama, siap dengan mendoakan kesihatannya sekali?
Jujur dan ikhlaskah mereka ini?
Realitinya, Pakatan Harapan adalah kerajaan yang stabil dan tiada apa-apa daripada dalam yang sedang menggugat kestabilannya sebagai sebuah kerajaan.
Ini kerana, tidak seperti dalam BN sebelum ini, proses peralihan kuasa sudah pun dipersiapkan sebelum pun PH berjaya memperolehinya kuasa mentadbir Putrajaya lagi.
Sudah jelas disebut bahawa Tun Mahathir hanyalah Perdana Menteri sementara untuk tempoh sekitar dua tahun saja dan selepas itu beliau hendaklah melakukan peralihan kuasa kepada Anwar Ibrahim sebagaimana yang sudah sama-sama persetujui.
Dengan langkah peralihan kuasa yang teratur ini, PH bukan saja lebih dipercayai rakyat, malah akan terus aman, stabil dan kukuh untuk menghadapi PRU15 akan datang yang dijangka diadakan pada tahun 2023 nanti.
Jika peralihan kuasa itu berjalan dengan baik dan mengikut masa yang dijanjikan, inilah yang sebenarnya paling menakutkan pembangkang, khususnya UMNO dan Pas kerana ia akan memberi ruang paling terbaik untuk PH terus berkuasa dengan lebih lama mentadbir negara ini.
Dengan UMNO dipimpin Zahid Hamidi serta ramai pemimpinnya hanya menunggu masa untuk masuk penjara, manakala kepimpinan Hadi semakin membuatkan Pas bercelaru serta tidak dipercayai, harapan pembangkang untuk berkuasa hanya akan sedikit terbuka jika PH berbalah dan bergaduh sesama sendiri, seterusnya berlaku perpecahan.
Satu-satunya yang paling mungkin membuatkan PH berbalah dan berpecah ialah hanya kiranya Tun Mahathir tidak mematuhi janji peralihan kuasa, mahu kekal berkuasa sehingga PRU15 atau lebih buruk, jika enggan sama sekali melakukan penyerahan kuasa kepada Anwar.
Tidak ada sebab-sebab lain yang boleh memungkinkan PH berpecah selain daripada itu.
Maka, itulah sebabnya Pas dan UMNO ternampak begitu bersungguh-sungguh mahu Tun Mahathir menjadi Perdana Menteri dengan lebih lama, siap dengan memberikan contoh surat sokongan serta mendoakannya.
Bukankah selama selama ini kerja pembangkang ialah memaki hamun dan mendoakan “KO” kepada kerajaan?
Kenapa pula sekarang mereka mendoakan yang baik-baik serta memberi sokongan?
Niat mereka tidaklah seikhlas mana sebenarnya, melainkan dengan harapan agar PH berpecah dan selepas itu akan terbuka peluang untuk mereka berkuasa semula.
Selagi PH tidak berpecah, tiadalah peluang mereka untuk berkuasa.
(ShahbudinHusin 26/02/2019)

0

0

votes
Article Rating
Kongsikan artikel ini


BERPADA-PADALAH KALAU MAHU TUN MAHATHIR BERKUASA LEBIH LAMA!!!

Satu hal yang nampak ketara dan makin berkembang dalam Bersatu, tidak kira ketika ada PRK atau sebaliknya, ialah kecenderungan pihak-pihak tertentu dalam parti itu yang mahukan Tun Mahathir Mohamad terus menjadi Perdana Menteri dalam tempoh yang lebih lama lagi.
Malah, sesetengahnya mahukan kalau boleh biarlah Tun Mahathir meninggal dunia di atas kerusi Perdana Menteri itu sendiri.
Hampir tidak ada yang bersuara bahawa Tun Mahathir, berdasarkan usianya yang mencecah 94 tahun sekarang, sebenarnya lebih wajar memegang jawatan tersebut dalam tempoh singkat saja atau dua tahun pun sudah terlalu lama masanya.
Mereka yang agak pasif pula, setidak-tidaknya beranggapan biarlah tempoh masa itu ditentukan sama ada berdasarkan pilihan Tun Mahathir sendiri atau sehingga beliau menyelesaikan tugas-tugasnya yang tertentu.
Mengapakah tidak ada yang berasa simpati atau kasihan kepada Tun Mahathir di mana dalam usianya sekarang pun, tetapi beliau masih perlu bekerja sepanjang hari, berfikir, mempengerusikan mesyuarat dan kadangkala terpaksa tidur hanya 4 jam saja dalam sehari?
Dengan sudah dua kali menjadi Perdana Menteri, apakah lagi yang penyokong dan pengagumnya mahu beliau lakukan untuk negara ini?
Bukankah Najib Razak, UMNO, BN dan kerajaan kleptokrasi yang dimusuhinya sudah pun berjaya ditumbangkan?
Kepada mereka yang berkenaan itu, sejujurnya adalah lebih wajar dan munasabah untuk mereka lebih berpada-pada dalam desakan terhadap Tun Mahathir itu.
Kasihan dan simpatilah kepada beliau. Kejayaan beliau mampu menjadi Perdana Menteri sebanyak dua kali adalah rekod yang terlalu sukar untuk diatasi oleh sesiapa juga selepas ini.
Selepas kejayaan itu, yang penting buat kali kedua ini bukanlah berapa lama beliau harus memegang jawatan itu, tetapi yang jauh lebih penting ialah dalam keadaan bagaimanakah karier Tun Mahathir akan berakhir nanti?
Tidak guna Tun Mahathir dipaksa menjadi Perdana Menteri dengan lebih lama jika penamat kariernya berakhir dengan perbalahan, permusuhan dan ramai yang membencinya?
Bagaimanakah Tun Mahathir akan dikenang setelah ketiadaannya nanti jika kerana desakan mereka yang mahukannya berkuasa lebih lama itu, penghujung usianya berakhir dengan permusuhan dan kebencian?
Itukah yang kita mahukan terjadi kepada seorang negarawan yang pernah dua kali menjadi Perdana Menteri?
Sepertimana jika kita ada ibu bapa yang sudah lanjut usia, kita sudah tentu tidak mahu mereka terus bekerja sehingga ke usia tua atau sampai kepada 94 tahun misalnya.
Dalam usia sebegitu, kita biasanya lebih mahukan ibu bapa kita banyak berehat dan mengakhiri sisa-sisa usianya dengan kehidupan yang santai dan penuh keceriaan.
Begitu juga dengan Tun Mahathir ini, mendesaknya terus berkuasa dengan lebih lama adalah sesuatu yang tidak normal sebenarnya, malah boleh dikata suatu bentuk penderaan saja layaknya.
Ini kerana mereka yang mahukan beliau berkuasa lebih lama itu tidak lain mempunyai niat tersembunyi berupa kepentingan peribadi yang dirasakan semua nikmat kehidupan mereka akan segera berakhir jika Tun Mahathir tidak lagi memegang jawatan Perdana Menteri.
Jika mereka berniat suci, ada perassan simpati, menganggap Tun Mahathir seperti bapa sendiri serta mahukan namanya terus harum tanpa sesiapa membencinya selepas ketiadaannya, pilihan yang terbaik ialah tidak mendesaknya lagi untuk terus bekerja dalam usianya seperti sekarang ini.
Beliau sudah pun berjaya membina negara sebelum ini selama 22 tahun lamanya. Sekarang ini beliau berjaya menubuhkan Bersatu serta memimpin PH sehingga menjadi sebuah kerajaan.
Memang negara ada banyak masalah, tetapi meletakkan semua beban kepada beliau untuk menyelesaikannya dan seolah-olah orang lain tidak ada keupayaan, ia hanya merupakan penderaan semata-mata.
Memimpin negara adalah proses yang berterusan. Seseorang pengganti harus diberi peluang membuktikan keupayaan, apalagi jika nama pengganti itu sudah pun ditetapkan atas persetujuan bersama.
Tun Mahathir sudah banyak “membunuh” mereka yang dinamakan sebagai penggantinya, baik sepanjang berkuasa selama 22 tahun, mahu pun setelah berada di luar kerajaan sebelum ini.
Di penghujung usianya ini, adalah zalim jika masih ada yang mahu Tun Mahathir “terus membunuh lagi” penggantinya, tambahan lagi kalau “pembunuhan” itu adalah buat kali yang kedua terhadap seorang pengganti yang sudah pun bersetuju untuk berdamai dan saling berbaik-baik dengannya.
(ShahbudinHusin 27/02/2019).

0

0

votes
Article Rating
Kongsikan artikel ini


HENTI KEMPEN PERSENDA AGAMA

Kenyataan Media
Angkatan Belia Islam Malaysia (ABIM) merujuk kepada kenyataan Ketua Umno Bahagian Puchong Mohamed Satim Diman yang mengaitkan kematian wakil rakyat Pakatan Harapan (PH) di Selangor sebagai amaran daripada Allah kepada Pakatan Harapan.
ABIM beranggapan kenyataan sedemikian adalah satu kenyataan yang bersifat mempersenda dan mempermainkan agama bagi memuaskan kepentingan politik.
Kenyataan tersebut juga dilihat langsung tidak sensitif terhadap ahli keluarga empat orang Anggota Dewan Undangan Negeri (ADUN) Selangor iaitu Allahyarham YB Dr Shaharuddin Badaruddin, Allahyarham YB Bakhtiar Mohd Nor, Allahyarham YB Mat Suhaimi Shafiei, dan Mendiang YB Ng Tien Chee yang telah meninggal dunia baru-baru ini.
Sesungguhnya, soal takdir, ajal dan maut tidak wajar diperlekeh dan direndah-rendahkan.
Tindakan seperti ini bukan sahaja biadab kepada waris, bahkan kepada Tuhan, seolah-olah wakil Tuhan menurunkan hukum.

Justeru, ABIM menggesa pihak terbabit untuk menarik semula kenyataan tersebut serta memohon maaf kepada keluarga anggota-anggota Dewan Undangan Negeri (ADUN) dan seluruh rakyat Malaysia, seterusnya bertaubat memohon keampunan Allah SWT.

Pihak ABIM juga menuntut semua pihak sentiasa menjaga batasan sensitiviti masyarakat termasuk agama yang tidak seharusnya mudah diperolok, dipersenda dan ditunggang hanya semata-mata untuk meraih sokongan politik.
Muhammad Faisal Abdul Aziz
Setiausaha Agung
ABIM

0

0

votes
Article Rating
Kongsikan artikel ini


BERANIKAH PAS BERBOHONG LAGI SELEPAS INI?

Ketika Anwar Ibrahim mula-mula mendedahkan bahawa Pas telah membayar sejumlah wang kepada Sarawak Report sebagai sebahagian daripada syarat penyelesaian saman fitnahnya terhadap portal tersebut, beberapa pemimpin Pas tampil menafikan dakwaan itu.
Mereka senada mengatakan tiada sebarang bayaran dibuat kepada editornya, Clare Rewcastle Brown
Kemudian, apabila Anwar sekali lagi mendedahkan beliau mempunyai bukti bahawa bayaran RM1.4 juta telah dibayar kepada Clare sambil mencabar Pas agar menyamannya, Setiausaha Agung Pas, Takiyuddin Hassan berkata, dakwaan Presiden Anwar itu hanya bersandarkan khabar angin semata-mata.
Sehubungan itu, jelasnya, berdasarkan bukti dan dokumen yang ada padanya, beliau akan mengadakan sidang media dalam waktu terdekat untuk menyanggah dakwaan Anwar itu.
Tetapi, hanya beberapa jam selepas Takiyuddin membuat kenyataan tersebut, Clare sendiri dalam pendedahannya melalui Sarawak Report, telah mengesahkan bellau memang telah dibayar sebanyak RM1.4. juta oleh Pas.
Clare telah menunjukkan salinan cek pembayaran itu yang dibuat melalui peguam, Americk Sidhu.
Beserta salinan cek yang dipaparkannya, beliau turut mendedahkan beberapa dokumen lain sebagai menyokong bukti pembayaran yang dibuat oleh Hadi Awang kepadanya.
Menurut Clare, memang sesuatu yang lazim bayaran bagi penyelesaian itu dirahsiakan bagi mengelak pihak yang mengeluarkan wang berasa aib.
Bagaimanapun katanya, penafian yang dibuat oleh Takiyuddin berhubung pembayaran itu adalah mengelirukan, tidak benar dan melanggar perjanjian kerahsiaan yang dicapai sebelum ini.
“Hadi tidak sepatutnya membincangkan butiran bayaran penyelesaian dengan mana-mana ahli PAS sekali pun.
“Tindakan Takiyuddin mewakili Hadi menafikan adanya bayaran dibuat adalah pelanggaran dan penolakan perjanjian kerahsiaan yang sangat ketara kerana ia tidak benar.
“Justeru Sarawak Report berhak mempertimbangkan untuk keluar daripada kerahsiaan juga supaya kebenaran dapat diberitahu kepada rakyat Malaysia yang telah dikelirukan,” kata Clare lagi.
Apa lagi Pas mahu katakan selepas ini?
Ternampak Pas sekali lagi cuba berbohong sepertimana Nik Abduh tidak bercakap benar menafikan rakaman suaranya yang tersebar luas sebelum ini.
Namun, cubaan berbohong kali ini jelas tidak menjadi apabila Clare sendiri cepat-cepat tampil membuktikan satu lagi kepalsuan yang cuba dilakukan oleh Pas itu.
Sekaligus, melalui pendedahan ini Anwar telah bercakap benar apabila mendedahkan ada bayaran RM1.4 juta dibayar kepada Clare dan Sarawak Report.
Apakah Pas berani berbohong lagi selepas ini?
(ShahbudinHusin 01/03/2019)

0

0

votes
Article Rating
Kongsikan artikel ini


PH BERGELUT REBUT UNDI MELAYU, ILHAM CENTRE RAMAL BN MAMPU BUAT KEJUTAN

Pendahuluan
Tinjauan akhir ILHAM Centre dalam Pilihan Raya Kecil N24 Semenyih menyaksikan Barisan Nasional mampu melakukan kejutan dengan menafikan status quo kemenangan Pakatan Harapan dalam Pilihan Raya Umum ke-14 sebelum ini.
Demografi Semenyih menunjukkan pengundi Melayu adalah majoriti dengan 68 peratus dan mempunyai 17 pusat daerah mengundi majoriti pengundi Melayu daripada 21 keseluruhan pusat daerah mengundi.
Pakatan Harapan kelihatan bergelut untuk mempertahankan undi pengundi Melayu di Semenyih kerana beberapa faktor dan elemen kemenangan seakan-akan serba tidak menjadi sepanjang tempoh kempen berlaku.
PH sekarang ini memerlukan formula ajaib iaitu peratus keluar mengundi dan aras sokongan pengundi kekal sebagaimana PRU-14 yang lalu. Sekiranya perkara ini tidak berlaku, BN mampu menang tipis di Semenyih.
Dapatan ini kami temui menerusi kajian yang dilakukan secara tatap muka bermula pada 26-28 Februari 2019, kami telah menemui 378 responden di DUN Semenyih meliputi semua segmentasi kaum, jantina dan umur pengundi serta lokaliti.
Dengan menggunakan teknik persampelan rawak berstrata, ralat kajian yang ditemui ialah 2.15 peratus.
Strategi PH Tidak Efektif
PH terlalu defensif dalam segenap aspek sama ada melibatkan kesepaduan jentera, calon yang ditampilkan malahan isu-isu yang diketengahkan. Nampaknya PH belum berjaya menyelesaikan perkara pokok iaitu mewujudkan struktur jentera yang bersepadu di antara keempat-empat parti komponen mereka.
Perkara ini boleh dilihat secara jelas oleh pengundi bahawa susunatur program kempen dan koordinasi jentera tidak melambangkan PH sebagai sebuah parti kerajaan.
Selaku parti kerajaan, kekuatan jentera merupakan elemen penting dalam mengarahkan serangan kepada pihak lawan secara tersusun.
Di Semenyih, PH tidak mempunyai pengarahan berpusat yang menyusun pola penempatan jentera kempen, naratif isu yang dibawa dan menangkis serangan pihak lawan.
Jentera PH nampaknya terlalu bergantung kepada Tan Sri Muhyiddin Yassin dalam memobilisasi gerakan kempen di sini. Siri-siri kempen pimpinan PH yang lain tidak memberikan impak besar kepada pengundi.
Hanya pada pusingan akhir ceramah Dato’ Seri Anwar Ibrahim dan Tun Dr Mahathir Mohamad yang berjaya berbanding yang lainnya.
Calon PH Kurang Wibawa
Calon PH Aiman Zainali tidak mempunyai aura yang cukup untuk menggalas sebagai calon parti kerajaan di Semenyih. Tahap penerimaan pengundi terhadap calon berada pada paras 34.4 peratus merupakan aras yang menunjukkan calon ini tidak mampu menyakinkan pengundi yang ditemui dalam kajian ini.
Melihat usaha keras yang dilakukan oleh pihak jentera dalam menyusun program kempen calon nampaknya tidak mampu mengangkat nama dan wibawa calon PH ini.
Segala usaha yang dilakukan oleh Aiman Zainali ini kelihatan tidak serba tidak menjadi dan menyebabkan peralihan perhatian menyebelahi calon BN Zakaria Hanafi.
Kematangan calon menjadi kayu ukur penilaian pengundi. Calon PSM dan Bebas pula tidak berjaya meraih sokongan pengundi dalam pilihan raya kecil ini.
Trend ini menunjukkan tumpuan hanya tertumpu kepada dua parti terbesar yang mengambil tempat dalam pilihan raya kecil ini.
Motivasi BN di Aras Tinggi
Selepas menang dalam Pilihan Raya Kecil P78 Cameron Highlands yang lalu, nampaknya momentum kemenangan BN berjaya menyuntik semangat jentera untuk memberikan tekanan kepada PH. BN ternyata lebih berfokus, gerak kerja yang lebih tersusun di samping penguasaan isu media sosial memberi kelebihan kepada BN dalam pilihan raya kecil kali ini.
Sebagai oposisi, titik serangan BN tertumpu kepada membangkitkan kegagalan Kerajaan PH menunaikan janji manifesto mereka.
Elemen perkauman dan agama melengkapkan ramuan untuk memulihkan sokongan pengundi Melayu yang beralih arah pada pilihan raya umum yang lalu.
Kempen “Bossku” oleh Najib Razak juga berjaya meraih perhatian masyarakat setempat. Gerakan bersendiri Najib Razak di dalam kempen di Semenyih menjadi nilai tambah dan pelengkap kepada BN secara tidak langsung malah boleh dikatakan kempen ini cukup signifikan untuk membantu BN di sini.
Dapatan menunjukkan 56.6 peratus bersetuju bahawa kempen Najib Razak di Semenyih memberi kesan positif kepada BN.
Pendirian Pas Yang Mengelirukan
Berdasarkan pemerhatian kami, senario kerjasama antara dua parti Melayu PAS dan UMNO di Semenyih tidak mempunyai komitmen yang sama sepertimana di Cameron Highlands.
PAS tidak agresif menyerang PH dan pemimpin tertinggi PAS, Dato’ Seri Haji Hadi Awang tidak turun membantu kempen Barisan Nasional.
Walau bagaimanapun, rata-rata ahli dan penyokong PAS yang ditemui bersedia untuk memberi undi kepada BN. Isu sentimen Melayu-Muslim menjadi pendorong utama mereka dalam melakukan perubahan undi selain arahan daripada pimpinan PAS walaupun pada mulanya signal yang berbeza daripada pimpinan tertinggi PAS.
Meskipun demikian, menerusi kajian lapangan yang kami lakukan, terdapat kira-kira 84 peratus pengundi PAS dalam PRU-14 bersedia untuk mengundi BN dalam pilihan raya kecil kali ini.
Isu Nasional Lebih Dominan
Dapatan kajian menunjukkan pengundi di sini lebih tertarik dengan isu-isu yang melibatkan perkembangan dalam negara dan kerajaan sebanyak 73.3 peratus berbanding 26.7 peratus melibatkan isu-isu tempatan.
Antara soalan yang ditanya berkaitan isu nasional iaitu pengumuman cadangan Kerajaan PH untuk menggantikan tol di empat lebuh raya dengan caj kesesakan serta pemberian tol percuma antara jam 11 malam hingga 5 pagi – tidak mengujakan responden yang ditemui.
Sebanyak 61.4 peratus menyatakan mereka tidak teruja dengan pengumuman tersebut dan bakinya menyambut baik inisiatif kerajaan ini.
Dapatan-dapatan yang ialah; 74.6 peratus responden bersetuju bahawa Kerajaan PH gagal menunaikan janji manifesto; dan 58.7 peratus bersetuju bahawa Kerajaan PH gagal membela Melayu-Muslim sejak mengambil alih kerajaan persekutuan.
Kesimpulan: Pertembungan Memenangi Hati Melayu
Kemenangan PH dalam pilihan raya umum yang lalu disumbangkan oleh ‘swing’ pengundi Melayu kelas menengah yang berada di lokaliti bandar dan separa bandar di Semenyih.
Penolakan pengundi kepada Najib Razak dan kelemahan Kerajaan Barisan Nasional menyumbang lonjakan undi Melayu terhadap PH.
Kurang 24 jam berbaki, penilaian kempen di Semenyih tertumpu sejauh mana PH dapat memenuhi ekspektasi pengundi Melayu kelas menengah yang kritikal dan rasional dalam membuat pertimbangan dalam undi mereka Sabtu ini.
BN pula berada di sudut oposisi yang mempunyai kelebihan untuk menyerang, menguasai naratif membangkitkan kelemahan Kerajaan PH, memainkan sentimen Melayu-Muslim yang gagal dibela oleh Kerajaan PH serta sambutan terhadap Najib Razak seakan-akan merubah sedikit pola pengundian pengundi Melayu.
Sekiranya ini berjaya dilakukan dengan menarik semula undi Melayu kembali kepada BN, maka BN bakal membuat kejutan dalam pertembungan kali ini.
Disediakan oleh
Azlan Zainal
Pengarah Eksekutif
ILHAM CENTRE
1 Mac 2019.

0

0

votes
Article Rating
Kongsikan artikel ini


BUKANKAH LEBIH BAIK HADI AWANG MENGAKU DAN BERTERUS-TERANG SAJA?

Apabila Clare Rewcastle Brown sendiri mengaku beliau telah dibayar sebanyak RM1.4 juta untuk penyelesaian luar mahkamah oleh Hadi Awang yang sebelum itu menyamannya, selain dalam waktu yang sama menunjukkan salinan cek dan dokumen lain berkaitan dengannya, isu ini sebenarnya sudah boleh dikira “tutup buku” dengan serta-merta.
Tambahan lagi, peguam yang namanya tertera sebagai penerima cek juga mengakui cek tersebut sudah ditunaikan dan wangnya telah pun diserahkan kepada Clare.
Ditambah beberapa jam kemudian Rafizi Ramli mendedahkan bahawa tuan punya cek yang membuat pembayaran itu bagi pihak Hadi itu ialah Rameli Musa, tokoh korporat yang baru-baru ini dilantik sebagai Pengerusi Keretapi Tanah Melayu Berhad.
Di kalangan mereka yang rapat dengan Pas, nama Rameli Musa bukanlah asing kerana beliau dikatakan merupakan antara penyumbang tetap dari segi kewangan kepada aktiviti parti itu sejak sekian lama lagi.
Oleh yang demikian, tidaklah sesuatu yang pelik apabila beliau sanggup menolong membuat bayaran RM1.4 juta itu bagi pihak Hadi.
Maka, dengan segala pendedahan dan dapatan ini, Hadi dan Rameli sepatutnya sudah boleh mengadakan sidang akhbar bersama bagi mengakui serta menjelaskan segala-galanya mengenai wang dan pembayaran kepada editor Sarawak Report itu.
Tetapi, yang menjadi masalah dan merupakan sebab isu ini terus diperbualkan ialah kerana keengganan pimpinan Pas, termasuk Hadi sendiri untuk mengakui mengenai wang tersebut dengan pelbagai alasan tidak masuk akal seperti cek palsu, akaun bank palsu dan sebagainya.
Ada juga pimpinan Pas yang masih berlagu sama dengan mengatakan ini merupakan satu lagi fitnah untuk merosakkan Pas sebagai sebuah parti yang memperjuangkan Islam.
Lebih buruk lagi ialah sikap Hadi yang bukan saja enggan mengaku telah membayar kepada wang tersebut, meskipun segala buktinya telah terpapar di mata dunia, tetapi cuba berdalih dengan menggunakan pendekatan agama.
Dalam menghadapi isu ini, apa yang dipohon oleh Hadi ialah berdoa dan bermunajat kepada Allah untuk meminta pertolongan.
“Saya menyeru kepada pemimpin, ahli dan penyokong PAS untuk bermunajat dan mengadu kepada Allah Yang Maha Kuasa.
“Dengan menunaikan solat hajat, berpuasa, membaca Al-Quran dan melakukan amal kebajikan kepada semua pihak serta bertawassul memohon kepada Allah agar memberi balasan sewajarnya di dunia dan akhirat,” katanya dalam hantaran pesanan melalui Facebook.
Bukanlah tidak boleh mengadu dan meminta tolong kepada Allah, tetapi dalam isu sebegini dan setelah bukti-bukti didedahkan, mengapa tidak Hadi membuat pengakuan pengakuan dan berterus-terang saja?
Mengapa masih mahu berdalih dengan cuba berlindung di sebalik kekuasaan Allah dan pendekatan agama, sedangkan segala-galanya sudah terang di depan mata?
Tidakkah dalam hal ini Allah juga yang berkuasa menggerakkan hati semua pihak lain mendedahkan segala bukti yang ada?
Bukankah mengakui kesalahan dan berterus-terang sebaik menyedari keterlanjuran, lebih-lebih lagi setelah segala bukti ditunjukkan, adalah juga sikap serta perbuatan yang dituntut oleh Islam?
Atau sikap dan pendekatan Hadi ini merupakan satu lagi bohong syarie?
Soalnya, sampai bila, terutama apabila timbul perkara-perkara yang sebenarnya lebih merupakan kesalahannya sendiri, Hadi masih bersikap enggan berterus-terang, sebaliknya tetap menjual nama Allah dan agama untuk melindungi dirinya serta mengajak ahli-ahli Pas bersekongkol dengannya?
Apakah wala’ dalam Pas sampai begitu sekali?
(ShahbudinHusin 02/03/2019)

0

0

votes
Article Rating
Kongsikan artikel ini


KEKALAHAN PH DI SEMENYIH TAMPARAN BUAT TUN M DAN BERSATU

Sebagaimana yang dijangka dan tidak keterlaluan kalau dikatakan turut menjadi keinginan majoriti penyokong PH sendiri, calon Bersatu yang mewakili gabungan parti pemerintah, Aiman Zainali tewas kepada calon BN, Zakaria Hanafi dalam PRK Semenyih, semalam.
Keputusannya memperlihatkan Zakaria memperolehi 19,780 undi berhanding Aiman yang mendapat 17,866 undi. Dua lagi calon, Nik Aziz Afiq Abdul daripada PSM memperolehi 847 undi dan Kuan Chee Heng atau Uncle Kentang memperolehi 725 undi.
Majoriti kemenangan calon BN dalam PRK ini adalah sebanyak 1,914 undi.
Berbanding keputusan PRU14 lalu di mana calon PH daripada Bersatu, Allahyarham Bakhtiar Mohd Nor memenanginya dengan majoriti 8,964 undi, dalam PRK ini menantunya yang dipilih bertanding telah ditewaskan oleh calon BN dengan kekurangan undi sebanyak 1,914 undi.
Bermakna, hanya dalam tempoh 10 bulan setelah menjadi kerajaan, Bersatu dan PH di Semenyih telah kehilangan sokongan sebanyak 10,878 undi.
Apakah makna keputusan PRK ini kepada PH dan Bersatu?
Pertama, keputusan ini memperlihatkan kerajaan pimpinan Tun Mahathir Mohamad semakin ketara hilang sokongan rakyat, khususnya daripada pengundi-pengundi Melayu.
Dalam PRK ini, PH dianggarkan hanya mendapat sokongan 37.73 peratus pengundi Melayu berbanding 44.25 peratus yang diraih pada PRU14 lalu.
Dalam waktu yang sama, undi Melayu kepada BN telah meningkat kepada kira-kira 59 peratus berbanding 35.33 peratus pada PRU14.
Kemerosotan sokongan terhadap kerajaan banyak disebabkan kekecewaan rakyat kerana banyak janji-janji yang gagal ditunaikan, lebih-lebih lagi alasan Tun Mahathir yang mengatakan “Buku Harapan bukan sebuah kitab suci” dianggap suatu penghinaan kepada rakyat yang telah memberikan undi kemenangan kepada PH.
Kata-kata itu begitu menghiris hati dan perasaan mereka seolah-olah undi mereka langsung tidak dihargai setelah kemenangan berjaya dikecapi.
Paling terkesan dengan kemunafikan janji PH ialah ikrar berkaitan bayaran balik hutang PTPTN di mana sebelumnya dijanjikan hanya setelah peminjam bergaji RM4,000 barulah mereka diwajibkan membuat bayaran balik.
Ekoran kegagalan menunaikan janji tersebut dalam tempoh 100 hari, itulah yang membuatkan sokongan pengundi muda kembali rujuk kepada UMNO dan BN, termasuk sebahagiannya dengan menunjukkan kembali sokongan terbuka kepada Najib Razak yang diketahui sebagai musuh nombor satu kepada Tun Mahathir.
Selain kegagalan menunaikan banyak janji manifesto, prestasi menteri yang mengecewakan, banyak merapu dan bertelagah sesama sendiri telah menambahkan lagi kekecewaan rakyat serta melunturkan keyakinan mereka kepada kerajaan PH ini.
Sokongan pengundi Melayu pula menurun dengan mendadak terhadap kerajaan berikutan mereka merasakan kerajaan PH ini tiada jaminan dalam konteks melindungi kepentingan orang-orang Melayu dan Islam di negara ini.
Dengan kata mudah, berbanding kerajaan BN sebelum ini yang dilihat sebagai kerajaan Melayu, sebaliknya kerajaan PH ini tidak lagi dianggap sebuah kerajaan Melayu oleh majoriti orang-orang Melayu sendiri.
(Saya akan menulis satu artikel khusus berkaitan perkara ini dalam beberapa hari akan datang)
Berdasarkan penurunan sokongan pengundi dan orang-orang Melayu ini, bukan saja PH berdepan kesukaran untuk menang dalam mana-mana PRK di kawasan majoriti Melayu selepas ini, bahkan kata-kata yang mengatakan PH adalah kerajaan sepenggal (saya sudah menulis artikel bertajuk “PH Kerajaan Sepenggal?” sebelum ini) semakin hampir menjadi kenyataan jika langkah-langkah segera dan drastik tidak diambil dengan secepat mungkin.
Kedua, keputusan PRK Semenyih ini juga menunjukkan Bersatu masih jauh daripada impiannya mahu menjadi pengganti kepada UMNO.
Kalah bertanding pada pilihanraya yang pertama ini hanya mengesahkan bahawa Bersatu tidak lebih sebagai “penumpang kelas ketiga” dalam PH dan semakin menyukarkan masa depannya.
Setelah menjadi kerajaan, kedudukan Bersatu dalam PH tidak dianggap sama seperti kedudukan UMNO dalam BN dahulu. Ramai orang Melayu berasa curiga dan was-was dengan perjuangan parti itu dalam melindungi masa depan dan hak-hak mereka lantaran selama sembilan bulan ini penegasan ke arah itu tidak dilihat benar-benar meyakinkan.
Dengan jumlah penduduk Melayu menjangkau 65 peratus, kepentingan dan roh kaum majoriti ini tidak boleh diabaikan oleh mana-mana pihak yang menjadi kerajaan. Mengabaikannya boleh mengancam kedudukan sesiapa juga yang menjadi sebuah kerajaan.
Yang nyata, keputusan PRK Semenyih ini adalah tamparan kepada kedua-dua pipi Tun Mahathir – satu tamparan kepada pipi yang mewakili kerajaan yang dipimpinnya dan satu pipi lagi mewakili Bersatu yang dipengerusikannya.
Meskipun beliau turun berkempen ke Semenyih, ternyata kehadirannya gagal menghalang BN daripada mencapai kemenangan yang tidak dinafikan turut dibantu oleh jenama “malu apa bossku” yang dibawa oleh Najib.
Jika kejayaan BN di Semenyih ini diikuti dengan kemenangan yang hampir pasti di PRK Rantau nanti serta dikira dengan keputusan di Cameron Highlands yang baru lalu, bermakna PH kalah secara “hatrik” kepada BN dalam tempoh beberapa bulan saja.
Siapakah boleh menafikan bahawa “hatrik” itu di samping kemungkinan besar PH juga tidak mampu menang dalam semua PRK lain di kawasan majoriti Melayu selepas ini, semuanya itu adalah suatu alamat tidak baik untuk PRU15 akan datang?
(ShahbudinHusin 03/03/2019)

0

0

votes
Article Rating
Kongsikan artikel ini


TUN, LUPAKANLAH SAJA USAHA MAHU KEJAR MAJORITI DUA PERTIGA!!

Ketika berkempen di Semenyih pada 28 Februari lalu, Tun Mahathir Mohamad menegaskan, PH memerlukan majoriti dua pertiga untuk menunaikan sebahagian janji-janjinya kepada rakyat.
Katanya, apabila majoriti dua pertiga sudah diperolehi, ia akan memudahkan kerajaan meminda beberapa fasal dalam perlembagaan negara.
“Tetapi pindaan itu bukanlah untuk membuang Raja-Raja. Yang itu akan kekal,” jelas beliau.
Menurut Tun Mahathir, antara pindaan perlembagaan yang dicadang untuk dilakukan kerajaan ialah menurunkan had umur pengundi daripada 21 kepada 18 tahun serta menetapkan tempoh seseorang memegang jawatan Perdana Menteri hanya selama dua penggal saja, selain mengurangkan kuasanya.
Bagaimanapun, apa yang nyata daripada keghairahan Tun Mahathir mahu mengejar majoriti dua pertiga itu ialah menampakkan kenginannya untuk menarik lebih ramai Ahli Parlimen UMNO menyertai Bersatu.
Malah, tidak keterlaluan kalau dikatakan itulah sebenarnya tujuan dan keinginan beliau di sebalik dalih majoriti dua pertiga itu.
Dalam erti kata yang mudah, majoriti dua pertiga itu bukanlah sangat untuk meminda perlembagaan negara bagi memenuhi janji pilihanraya kepada rakyat, tetapi lebih bertujuan menambah bilangan Ahli Parlimen dalam Bersatu demi mengukuhkan lagi kedudukannya.
Berdasarkan keputusan PRK Semenyih, meminda perlembagaan berkaitan had umur pengundi dan menetapkan tempoh Perdana Menteri memegang jawatan bukanlah sesuatu yang penting dan dikehendaki rakyat.
Rakyat lebih berharap kerajaan menunaikan janji yang tidak memerlukan pindaan perlembagaan seperti memansuhkan tol, menurunkan kos sara hidup, PTPTN, melunaskan hutang peneroka Felda dan seumpamanya.
Kegagalan menunaikan janji-janji itulah yang menyebabkan rakyat bangun menolak PH sekarang ini hanya selepas sembilan bulan mereka memberikannya kuasa sejak 9 Mei 2018 lalu.
Lagi pula, jika kerajaan mahu menurunkan had pengundi daripada 21 tahun kepada 18 tahun, rasanya semua parti pembangkang sedia memberi sokongan dalam pengundian di Parlimen nanti kerana ia juga bermanfaat untuk mereka.
Untuk itu, apa perlunya PH ada majoriti dua pertiga sebagai kerajaan?
Begitu juga berkaitan tempoh memegang jawatan Perdana Menteri, perkara itu bukanlah sesuatu yang terlalu penting dan mendesak dalam waktu terdekat ini.
Ini kerana sebagaimana yang semua sedia maklum, Tun Mahathir sudah pun menjangkau usia 94 tahun, manakala bakal penggantinya yang telah dipersetujui iaitu Anwar Ibahim telah melebihi umur 72 tahun.
Bermakna, selain Tun Mahathir telah dipersetujui hanya menjadi Perdana Menteri sekitar dua tahun saja, Anwar pula terlihat sukar mampu memegang jawatan itu melebihi dua penggal.
Jadi, apa yang sibuk sangat nak mengejar majoriti dua pertiga bagi meminda perlembagaan dan menetapkan tempoh dua penggal Perdana Menteri memegang jawatan itu?
Jika Tun Mahathir benar-benar jujur dan ikhlas mahu memberi keselesaan kepada rakyat dengan berusaha semampu boleh menunaikan janji-janji pilihanraya tanpa ada udang terselindung di sebalik mee, beliau wajar melupakan saja usaha mahu menarik kemasukan Ahli-Ahli Parlimen UMNO ke dalam Bersatu dengan tujuan agar kerajaan ada majoriti dua pertiga itu.
Yang jauh lebih penting, tunaikanlah terlebih dahulu janji-janji lain yang langsung tiada kena kaitan dengan pindaan perlembagaan negara.
Menunaikan janji berkaitan perut dan keselesaan hidup rakyat adalah lebih bermakna daripada meminda perlembagaan negara yang manfaatnya tidak dirasai apa-apa oleh mereka.
(ShahbudinHusin 03/03/2019)

0

0

votes
Article Rating
Kongsikan artikel ini


PERINGATAN UNTUK PH: ORANG MELAYU BELUM SEDIA KETUANAN MEREKA DIUSIK

Terlebih dahulu ingin ditegaskan bahawa ini bukanlah tulisan berbentuk perkauman atau bertujuan merangsang sentimen tersebut.
Tulisan ini hanyalah berupa perolehan maklumat di peringkat bawahan yang terlalu biasa didengar di mana-mana sejak akhir-akhir ini untuk disampaikan dan didengari oleh pimpinan kerajaan di peringkat atasan.
Selepas sembilan bulan PH berkuasa, orang Melayu yang merupakan penduduk majoriti atau pemegang taruh sekitar 65 peratus daripada seluruh rakyat negara ini jelas masih tidak gembira terhadap kerajaan dalam konteks menjaga kepentingan Melayu, Bumiputera dan Islam.
Kerajaan PH dengan slogan Malaysia Baru dilihat terlalu longgar dan toleran dalam perkara tersebut.
Perkara awal yang membuatkan orang-orang Melayu tersentak dengan kerajaan baru pimpinan Tun Mahathir Mohamad ialah perlantikan bukan Melayu menjadi Menteri Kewangan, Peguam Negara dan Ketua Hakim Negara.
Meskipun negara ini berbilang kaum dan sesiapa saja yang layak boleh memegang jawatan tersebut, tetapi pemegang saham majoriti 65 peratus tadi jelas tidak gembira, malah tidak menyangka Tun Mahathir yang dikenali sebagai “pemimpin Melayu Ultra” sanggup menyerahkan jawatan penting itu kepada Lim Guan Eng, Tommy Thomas dan Richard Malanjun.
Di situlah bermulanya sentimen Melayu dan Islam berkocak dalam negara ini. Ia kemudian tambah membara apabila UMNO dan Pas setuju untuk bekerjasama untuk berlawan dengan PH atas sentimen yang sama.
Dalam hal ini, PH tidak boleh menyalahkan UMNO dan Pas kerana memainkan sentimen kaum dan agama kerana sebagai parti politik yang matlamatnya untuk meraih sokongan dan menumbangkan lawan, bodohlah jika mereka tidak menelan hidangan enak yang sedia terbentang di depan mata.
Memang suatu ketika dahulu jawatan Menteri Kewangan dan Peguam Negara pernah dipegang oleh bukan Melayu, tetapi keadaan pada waktu itu tidak lagi sama dengan sekarang.
Dengan orang Melayu masih ketinggalan dalam bidang ekonomi dan perniagaan, meskipun setelah lebih 60 tahun merdeka, pada tanggapan orang Melayu, menyerahkan jawatan Menteri Kewangan kepada bukan Melayu bermakna menyerahkan satu kuasa politik tambahan kepada kaum tersebut.
Ada yang berhujah, dengan berpuluh tahun sebelum ini jawatan Menteri Kewangan dipegang oleh orang Melayu pun, namun bukan Melayu berjaya menguasai sekitar 70 peratus ekonomi dan perniagaan dalam negara ini, tentulah penguasaan mereka lebih melebar lagi apabila jawatan penting itu dipegang oleh Guan Eng.
Memburukkan lagi ialah bilamana Tun Mahathir juga menyerahkan beberapa kementerian penting lain kepada bukan Melayu juga.
Bagi orang Melayu, jawatan Menteri Kewangan khususnya dan lain-lain kementerian kanan adalah hak Melayu dan ia seperti suatu ketuanan bagi mereka.
Begitu juga dengan Peguam Negara, suatu ketika dahulu ia turut pernah disandang oleh bukan Melayu, tetapi ketika itu isu-isu mahkamah melibatkan kepentingan Melayu dan Islam tidaklah sebanyak seperti sekarang.
Sekarang ini dengan pelbagai isu melibatkan Melayu dan Islam menjadi persendaan serta momokan dan kes-kes saman berkaitannya sudah menjadi lumrah di mahkamah, orang Melayu akan melihat masih ada harapan untuk mereka dilindungi jika jawatan Peguam Negara disandang oleh Melayu juga.
Sama seperti jawatan Menteri Kewangan dan kementerian kanan, jawatan Peguam Negara juga adalah suatu ketuanan bagi orang-orang Melayu.
Sama halnya dengan Ketua Hakim Negara, ia berkait rapat dengan pentingnya jawatan Peguam Negara serta mahkamah. Lantaran itu, dalam sejarah negara, hanya sekali jawatan Ketua Hakim Negara pernah disandang oleh bukan Melayu iaitu James Beveridge Thomson antara tahun 1963 hingga 1966. Selepas itu, semua jawatan Ketua Hakim Negara adalah disandang oleh orang Melayu.
Bermakna kerajaan sebelum ini sedar pentingnya jawatan Ketua Hakim Negara itu dalam konteks menjaga kepentingan Melayu kerana ia turut merupakan ketuanan bagi orang-orang Melayu.
Yang membuat ramai orang Melayu, sama ada penyokong PH atau penyokong UMNO dan Pas, tidak berapa faham ialah apakah mustahaknya bagi Tun Mahathir menyerahkan ketiga-tiga jawatan penting itu kepada bukan Melayu sedangkan ketika Melayu memegang jawatan itu sebelum ini, orang bukan Melayu tetap boleh menerimanya dengan baik?
Apakah perlantikan itu disebabkan DAP menang lebih banyak kerusi Parlimen berbanding Bersatu atau bertujuan untuk menghargai sokongan Melayu yang berjaya menumbangkan BN?
Kaum bukan Melayu secara umumnya sedar mereka adalah kaum minoriti yang terkepung dengan hak-hak istimewa orang Melayu serta kedudukan Islam sebagai agama rasmi. Sebab itu, mereka boleh menyesuaikan diri dan tidak keterlaluan dalam menuntut hak-hak mereka, kecuali segelintir golongan yang ekstrem saja.
Tidak pernah sebarang kekecohan ditimbulkan oleh bukan Melayu disebabkan jawatan-jawatan penting dalam kerajaan dipegang oleh orang Melayu.
Walaupun kerajaan PH dan Tun Mahathir masih boleh berhujah bahawa perlantikan itu berdasarkan kelayakan dan tiada kena-mengena dengan sesuatu kaum, bagaimanapun mereka haruslah sedar realiti negara ini serta kedudukan Melayu dan Islam yang sudah termaktub dalam perlembagaan.
Sebarang tindakan yang dilihat meminggirkan orang Melayu atau mengusik ketuanan mereka, ia sentiasa akan mengundang sentimen kaum dan agama oleh pihak lawan serta kian menghakis sokongan mereka kepada kerajaan. Orang Melayu pula memang mudah tersentuh kalau perkara itu diusik.
Memang orang Melayu juga mahu perubahan dalam PRU14 lalu, tetapi jika mereka tahu jawatan Menteri Kewangan, Peguam Negara dan Ketua Hakim Negara bakal diserahkan kepada bukan Melayu, sudah tentu mereka tidak sedia bersama-sama dengan PH untuk menumbangkan BN.
Tidak dinafikan, keputusan PRK di Cameron Highlands dan Semenyih baru-baru ini adalah lantunan daripada kekecewaan orang Melayu terhadap kerajaan yang bukan saja disebabkan gagal menunaikan banyak janji manifestonya, tetapi juga kerana usikan terhadap ketuanan Melayu itu.
Orang Melayu akan terus bersatu menolak kerajaan selagi tiada jaminan berhubung hak dan kedudukan mereka. Secara majoritinya, orang Melayu masih belum sedia ketuanan mereka dicerobohi.
 (Shahbudindotcom 04/03/2019)

0

0

votes
Article Rating
Kongsikan artikel ini


PRK RANTAU UJIAN PENTING BUAT ANWAR, JIKA BOLEH LETAKLAH CALON MELAYU LAWAN BEKAS MB

PRK Rantau yang akan diadakan tidak lama lagi adalah ujian penting buat PKR dan Anwar Ibrahim, selain tentunya kepada PH juga.
Setelah kalah dalam dua PRK sebelum ini iaitu di Cameron Highlands dan Semenyih, PH sebolehnya tidak boleh kalah buat kali yang ketiga.
Jika kekalahan menimpa tiga kali berturut-turut kepada PH, ia bukan saja alamat tidak baik kepada kerajaan dalam menghadapi tahun-tahun mendatangnya, malah dalam masa yang sama akan melonjakkan lagi semangat UMNO dan Pas yang baru memulakan kerjasama mereka.
Oleh kerana di Rantau ini yang bertanding adalah PKR, bermakna parti itu tidak boleh memandang ringan mengenainya, terutamanya berhubung pemilihan calon.
Walaupun calon PKR sebelum ini iaitu S Streram tentunya mahu bertanding semula menguji kekuatannya untuk berdepan dengan Mohamad Hassan berikutan dalam PRU14 lalu beliau dihalang mengemukakan borang pencalonannya kerana ketiadaan pas masuk, tetapi suasana antara dulu dengan sekarang sudah banyak berubah.
Berdasarkan arus perubahan dalam PRU14 lalu, kalau pun tidak menang, Streram barangkali mampu memberi cabaran sengit kepada Mohamad Hassan jika beliau dibenarkan bertanding.
Tetapi dengan berlakunya pelbagai perubahan dalam politik negara, terutama selepas tragedi rusuhan kuil di Subang dan inkues kematian seorang anggota bomba dalam peristiwa itu masih berjalan serta bercantumnya UMNO dan Pas, meletakkan semula Streram mungkin mengundang lebih bahaya buat PKR dan PH.
Ia secara tidak langsung memberi ruang kepada pihak BN memainkan semula sentimen kaum dan menyalahkan kerajaan bagi tujuan meraih sokongan maksimum daripada pengundi Melayu.
Selain PKR harus memahami sentimen itu yang memungkinkannya lebih mudah dikalahkan, Streram sendiri harus berjiwa besar dalam hal ini.
Beliau boleh mencontohi MIC yang sanggup melepaskan kerusi dalam PRK Cameron Hiighlands untuk ditandingi oleh UMNO demi semata-mata tidak mahu calonnya terkorban begitu saja.
Di waktu yang sama, PRK Rantau juga adalah ujian penting kepada Anwar yang bakal menjadi Perdana Menteri ke-8 dan kemudian menang dengan bergaya di Port Dickson serta dipilih menjadi Presiden PKR menggantikan Dr. Wan Azizah Wan Ismail.
Jika mampu menang di Rantau dengan mengalahkan Mohamad Hassan, Timbalan Presiden UMNO yang sedang menjalankan tugas-tugas Presiden, nama Anwar dengan sendirinya akan melonjak lebih tinggi.
Anwar sendiri sebenarnya tiada pilihan lain selain perlu bekerja lebih keras mencari kemenangan atau setidak-tidaknya menjadikan kedudukannya sebagai Ahli Parlimen Port Dickson dan bakal Perdana Menteri merupakan suatu kelebihan dan dihargai oleh pengundi-pengundi Rantau.
Untuk itu, PKR sebaik-baiknya mesti meletakkan calon Melayu untuk memberi kelebihan kepadanya di Rantau ini. Bertambah lagi kelebihan itu jika calon yang dipilih itu seorang yang ada nama dan dikenali ramai.
Untuk berlawan dengan Mohamad Hassan, Timbalan Presiden UMNO dan bekas Menteri Besar Negeri Sembilan serta sudah beberapa penggal menjadi Adun di kawasan itu, PKR tidak boleh sekadar meletakkan orang yang biasa-biasa saja sebagai calonnya.
Di waktu yang sama, jika Streram tidak dipilih sebagai calon, jangan pula beliau diketepikan begitu saja. Beliau harus diberi peranan mendekati dan menarik sokongan pengundi kaum India yang merangkumi 27 peratus jumlahnya.
Dengan semua pihak saling memahami dan sedia berkorban, tiada sebab PH tidak boleh menang di Rantau nanti.
(Shahbudindotcom 04/03/2019)

0

0

votes
Article Rating
Kongsikan artikel ini


KERETAKAN BN BERI KELEBIHAN KEPADA PH DI RANTAU

Kemenangan BN di Semenyih dan semakin eratnya hubungan antara UMNO dan Pas kebelakangan ini nampaknya tidak mendatangkan kegembiraan buat MCA dan MIC.
Kedua-dua parti mewakili kaum Cina dan India itu semalam mengeluarkan kenyataan bersama secara mengejut yang membayangkan kemungkinan untuk mereka meninggalkan BN dan mencari gabungan baru untuk disertai.
Berikutan BN telah ditolak pada rakyat pada PRU14 lalu, kedua-dua parti mahukan gabungan itu dibubarkan atau distruktur semula untuk kembali kepada semangat dan tujuan asalnya sepertimana ia mula-mula ditubuhkan dahulu.
Bagi kedua-dua parti itu, kesefahaman dalam BN yang ada sekarang sudah tidak lagi dihormati.
Perkembangan ini yang berlaku menjelang PRK Rantau di mana pemimpin utama UMNO sendiri iaitu Mohamad Hassan akan bertanding tentu saja merupakan sesuatu yang mencemaskan bagi parti itu.
Jika MCA dan MIC bertindak keluar BN dalam waktu terdekat ini, malapetaka besar pasti akan menimpa UMNO dan Mohamad Hassan dalam PRK itu.
Meskipun MCA dan MIC kalah teruk dalam PRU14 lalu, tetapi berdasarkan pengundi Cina di Rantau merangkumi jumlah 17 peratus dan India 27 peratus, ketiadaan kedua-dua parti itu membantu Mohamad Hassan dalam kerja-kerja kempen mungkin akan menyebabkan beliau kehilangan terus sejumlah 44 peratus kelompok undi kedua-dua kaum itu.
Semata-mata bergantung kepada kelompok 56 peratus pengundi Melayu dan bersandarkan kerjasama UMNO dan Pas saja tidak akan berupaya menjanjikan kemenangan buat Mohamad Hassan di Rantau.
Setidak-tidaknya, seperti Cameron Highlands dahulu, kedua-dua parti itu tetap diperlukan untuk mendekati komuniti pengundi masing-masing.
Nada cemas Mohamad Hassan jelas tergambar dalam hal ini apabila beliau segera merayu MCA dan MIC agar bertenang dahulu, sambil berjanji akan memanggil mesyuarat tergempar BN dengan seberapa segera.
Beliau jelas berbeza dengan Nazri Aziz, Setiausaha Agung BN yang nampaknya hanya tergelak besar dengan ancaman MCA dan MIC mahu keluar parti itu, sambil berkata, “silakanlah.”
Sekarang terserah kepada Mohamad Hassan bagaimana untuk menangani karenah MCA dan MIC ini.
Yang pasti, jika Mohamad Hassan gagal berbuat sesuatu, malah kalau sehingga akhir kempen tiada sama sekali bantuan daripada MCA dan MIC, beliau bolehlah melupakan saja kemenangannya di Rantau ini.
Lebih buruk lagi, jika tiba-tiba MIC misalnya, akan turun bertanding sebagai calon Bebas untuk memecahkan lagi undi.
Perpecahan dalam BN adalah suatu kelebihan dan akan memudahkan lagi PH untuk mengalahkan UMNO, sekaligus menjadikan bantuan Pas tidak memberi apa-apa makna lagi kepada Mohamad Hassan.
(Shahbudinditcom 05/03/2019).

0

0

votes
Article Rating
Kongsikan artikel ini


MEMBANTU MELAYU BUKAN AMALAN PERKAUMAN

Di mana salahnya apabila Azmin Ali menggesa agar kerajaan tidak lagi apologetik dalam melaksanakan janji yang melibatkan orang Melayu dan Bumiputera?
Dalam gesaan seterusnya susulan kekalahan PH di Semenyih, Menteri Hal Ehwal Ekonomi itu berkata, “kerajaan harus berani dan tidak perlu gundah gulana untuk menunaikan janji kepada masyarakat Melayu dan Bumiputera yang merupakan sebahagian daripada agenda nasional.
“Kita akan melaksanakannya tanpa rasa apologetik atau bimbang terhadap kritikan luar.
“PH akan terus melaksanakan perubahan sehingga menjadi sumber kekuatan rakyat.”
Adakah kata-kata beliau ini boleh dianggap suatu sikap perkauman yang sempit?
Atau jika tidak melontarkan kata-kata tersebut, Azmin sebenarnya boleh dinilai sebagai seorang yang rasional dan terbuka kepada semua kaum?
Apakah sesuatu yang salah apabila seorang pemimpin Melayu bercakap untuk membantu kaumnya sendiri, sedangkan dalam Perlembagaan sendiri termaktub mengenai hak-hak istimewa orang Melayu?
Habis, mengapa ada pemimpin DAP dan NGO tertentu yang marah-marah kepada Azmin dan menyifatkan beliau telah mengamalkan perkauman yang sempit berikutan gesaannya itu?
Apakah mereka tidak suka Azmin membantu orang Melayu?
Dalam konteks negara ini, membantu dan mengutamakan orang Melayu dan Bumiputera bukanlah suatu kesalahan. Ia juga tidak boleh dianggap suatu sikap perkauman yang sempit.
Ini kerana ia adalah selaras dengan kehendak perlembagaan yang dirangka dahulunya dengan kesedaran bahawa orang Melayu masih ketinggalan dalam banyak bidang.
Namun demikian, sementara orang Melayu dan Bumiputera diutamakan, membantu dan menolong kaum lain tidaklah pula pernah diketepikan.
Cuma, sebagai penduduk asal dan majoriti dalam negara ini, tambahan lagi banyak yang masih ketinggalan dan berada di luar-luar bandar, mengutamakan program bantuan kepada orang Melayu dan Bumiputera adalah sesuatu yang normal sebenarnya.
Pemimpin kaum lain tidak perlu panik dengan lontaran kata-kata Azmin itu. Lagi pun, dengan membantu orang Melayu tanpa apologetik, ia tidak sama sekali mengambil atau mengenepikan hak-hak kaum lain yang sepatutnya mereka nikmati.
Mereka juga menerima bantuan yang sama daripada kerajaan, malah dalam sebahagian besar peruntukan pembangunan untuk orang Melayu misalnya, biasanya yang banyak mendapat manfaat adalah ahli-ahli perniagaan bukan Melayu juga.
Kalau Melayu agak senang sikit dan mudah berbelanja, yang banyak untung sebenarnya ialah peniaga dan kedai-kedai bukan Melayu.
Lantaran itu, tidak harus ada sesiapa patut berasa gusar atau panik. Dengan banyak membantu orang Melayu, kaum bukan Melayu turut mendapat limpahan nikmatnya.
Tambahan lagi, tanpa sokongan kaum terbesar itu, sesiapa juga yang menjadi kerajaan tidak akan mampu menikmati kestabilan secara keseluruhannya.
Apa guna menjadi kerajaan jika akhirnya tiada kestabilan?
(Shahbudindotcom 05/03/2019)

0

0

votes
Article Rating
Kongsikan artikel ini


PAS DAN UMNO KAHWIN JUGA AKHIRNYA, TAPI RASA-RASANYA BOLEH BERTAHAN BERAPA LAMA?

Bermula semalam UMNO dan Pas diisytiharkan telah berkahwin secara rasminya.
Timbalan Presiden UMNO, Mohamad Hassan mengumumkan perkara tersebut selepas selesai mengadakan pertemuan dan perbincangan dengan rombongan lima pemimpin Pas yang sudi bertandang buat pertama kali memijakkan kaki ke Menara Datuk Onn, PWTC.
Rombongan pemimpin Pas itu diketuai oleh Tuan Ibrahim Tun Man, manakala UMNO yang menerima kedatangan Pas diketuai oleh Mohamad Hassan sendiri.
Kata Mohamad Hassan lagi, selepas ini kedua-dua parti akan bekerjasama secara rasmi dengan fokus kepada penyatuan ummah dan isu-isu kepentingan bersama serta akan membawa hasil perbincangan ke peringkat tertinggi parti masing-masing.
Turut akan dilaksanakan ialah penubuhan jawatankuasa teknikal melibatkan kedua-dua parti untuk memperincikan lagi bentuk kerjasama, termasuk gerak kerja dalam mana-mana pilihanraya kecil selepas ini.
Bagaimanapun, kata beliau, UMNO dan Pas tidak akan bergabung menjadi sebuah parti serta tiada simbol baru yang akan digunakan dalam PRU15 akan datang.
Setelah UMNO hilang kuasa buat pertama kalinya dan Pas pula tidak pernah merasa nikmat berkuasa, perkahwinan yang berlaku setelah kedua-duanya dalam alam sengsara ini tidaklah begitu memeranjatkan sebenarnya.
Tambahan lagi, Pas memang kerap berkahwin dan bercerai sebelum ini.
Pas pernah direkodkan berkahwin dengan Semangat 46, PKR dan juga bersama DAP.
Malah ketika sunyi bersendirian setelah ditinggalkan selepas PRU13, Pas juga sanggup berkahwin dengan Parti Ikatan yang menurut seorang bekas Ahli Parlimen, keahlian parti pimpinan Kadir Sheikh Fadzir itu tidak sampai pun 200 orang jumlahnya.
Melalui semua perkahwinan itu, terlahirlah Angkatan Perpaduan Ummah, Barisan Alternatif, Pakatan Rakyat dan Gagasan Sejahtera untuk menjadi kuasa ketiga dalam PRU14 yang lalu.
Tetapi, semua perkahwinan itu tidak pernah kekal dan tidak pernah juga berjaya membawa Pas menguasai Putrajaya.
Apabila Pas berkahwin sekali lagi, kali ini dengan UMNO yang sudah kehilangan kuasa dan tanpa diketahui sama ada perlahwinannya dengan Parti Ikatan masih ada atau telah diceraikan secara senyap-senyap, persoalannya ialah berapa lamakah mampu bertahannya hubungan kali ini?
Bolehkah perkahwinan ini bertahan sehingga PRU15 akan datang atau lebih lama daripada itu dan mampukah Pas bertolerasi dengan UMNO dalam soal pembahagian kerusi kerana mereka secara umumnya adalah berebut banyak kawasan yang sama?
(Shahbudindotcom 06/03/2019)

0

0

votes
Article Rating
Kongsikan artikel ini


WALAUPUN PELIK, PERKAHWINAN UMNO DAN PAS ADALAH BAIK UNTUK RAKYAT

Impian  yang sekian lama dinanti-nantikan dalam politik negara ini ialah wujudnya sistem dua parti yang seimbang serta menjadikan proses semak dan imbang dalam kerajaan nampak lebih berkesan.
Melalui kewujudan sistem dua parti di mana kerajaan yang bertukar ganti lebih mudah berlaku setiap kali pilihanraya diadakan, sesiapa juga yang menjadi kerajaan akan berusaha melakukan yang terbaik dan tidak akan mengabaikan janji-janji mereka kepada rakyat.
Selebihnya, mereka yang menjadi pemimpin pula akan sentiasa berhati-hati dalam tindakan atau percakapannya, jauh sekali untuk berani terjebak dalam perbuatan rasuah atau skandal.
Ini kerana dengan sistem dua parti dan kerajaan yang mudah bertukar ganti, mereka yang terlibat skandal atau rasuah sedar nasib mereka lebih mungkin berakhir di penjara apabila sudah tidak lagi memegang kuasa.
Ia tentu saja berbeza dengan sesebuah kerajaan yang mampu bertahan selama 60 atau 100 tahun misalnya, pengumpul kekayaan atau pengaut rasuah akan terus hidup dan mati bersama kekayaan mereka, malah sesetengahnya terus diberikan sanjungan selama berketurunan lamanya.
Apabila BN kalah dalam PRU14 lalu, sistem dua parti terlihat akan segera menjadi pengganti.
Namun, pembangkang nampaknya masih berpecah dan bersepah-sepah dengan kepentingan diri masing-masing.
Sekadar gambar hiasan (Sumber-facebook)
Ditambah lagi dengan gelagat mereka yang keluar parti untuk mencari habuan peribadi serta sesetengah parti bertindak meninggalkan rakan sendiri.
Bagaimanapun, dengan perkembangan terkini yang menyaksikan UMNO dan Pas sudah berkahwin akhirnya, walaupun kelihatan pelik serta janggal, itulah kemajuan politik sebenarnya.
Perkahwinan kedua-dua parti itu, ditambah jika kemudiannya diterima dengan baik oleh MCA dan MIC, dengan sendirinya akan menjadikan kelompok pembangkang sudah bersatu menuju ke arah sistem dua parti.
Berbeza ketika sebelum PRU14 lalu, di mana meskipun PH merupakan gabungan pembangkang utama untuk berlawan dengan BN, Pas ketika itu masih bersendirian dengan Gagasan Sejahtera dan kuasa ketiganya.
Penggabungan pembangkang yang kuat ini adalah baik untuk negara dan rakyat. Mereka mampu menjadi elemen semak dan imbang yang baik kepada kerajaan PH yang baru saja mendapat kuasa.
Dengan itu, bukan saja kerajaan akan sentiasa berhati-hati, bahkan dengan peranan pembangkang yang kuat itu, PH akan menjadi tiada pilihan selain berusaha sebaik mungkin menunaikan janji-janji manifesto yang sehingga kini kebanyakannya semacam ditangguhkan dengan sengaja serta dengan pelbagai alasan yang direka-reka.
Pemimpin yang suka merapu, bercakap bukan-bukan, menyombong diri dan tidak mesra rakyat juga akan mula sedar diri untuk lebih berhati-hati.
Kebimbangan kerajaan PH terhadap kedudukan pembangkang yang kuat ini dapat dilihat daripada respon beberapa pemimpin kerajaan seperti Tun Mahathir Mohamad, Azmin Ali dan yang lain-lainnya.
Meskipun ramai yang melihat kerjasama UMNO dan Pas ini sesuatu yang pelik berdasarkan sejarah lama mereka dan sukar menjangka sampai bila perkahwinan kedua-duanya mampu bertahan, mereka  diharapkan terus berperanan dengan sebaik-baiknya.
Kita boleh saja berbeza pendapat dan tidak setuju terhadap mana-mana parti, namun peranan sesebuah parti demi kepentingan negara dan agar rakyat sentiasa mendapat yang terbaik daripada sesebuah kerajaan, tentunya jauh lebih utama.
Oleh itu, penggabungan pembangkang yang kuat untuk berlawan dengan kerajaan adalah sesuatu yang harus diterima baik oleh kita semua.
 (Shahbudindotcom 07/03/2019)

0

0

votes
Article Rating
Kongsikan artikel ini


ZAHID HAMIDI, TUNGGU APA LAGI?

Presiden UMNO, Ahmad Zahid Hamidi sebelum ini telah melepaskan kuasanya selaku peneraju parti itu kepada timbalannya, Mohamad Hassan.
Bermakna semua kuasa Presiden UMNO adalah dipindahkan kepada Mohamad Hassan, manakala Zahid Hamidi hanya menjadi Presiden UMNO yang tidak ada kuasa.
Sejak menyerahkan kuasanya itu, Zahid Hamidi mengumumkan beliau bercuti, tetapi tiada tempoh masa yang ditetapkannya.
Semenjak ketiadaannya, UMNO telah dua kali memenangi pilihanraya kecil iaitu di Cameron Highlands dan Semenyih.
Dalam PRK Semenyih baru-baru ini, meskipun dalam bercuti, Zahid Hamidi cuba-cuba juga menonjolkan dirinya dengan turun sama berkempen bersama geng-geng motornya.
Malangnya, difahamkan sambutan daripada warga UMNO sendiri terhadap beliau sudah agak dingin dalam dua atau tiga kali kunjungannya itu.
Pemimpin UMNO pun tidak kelihatan lagi mengiringi atau hadir bersama dengannya.
Lebih daripada itu, sambutan dalam program bersama geng motor yang dihadirinya tidak berupaya sama sekali menandingi meriahnya mereka yang menghadiri program yang melibatkan Najib Razak yang popular dengan jenama “malu apa bossku.”
Dengan itu, selepas kemenangan BN di Semenyih, faktor Zahid Hamidi langsung tidak disebut sebagai faktor kemenangan di situ. Yang disebut sebagai antara faktor kemenangan BN hanyalah Najib dan Pas.
Bermakna, Zahid Hamidi sudah tidak penting lagi bagi UMNO.
Secara umumnya, rata-rata orang UMNO kini ternampak selesa dengan kepimpinan Mohamad Hassan yang dilihat lebih berwibawa menerajui parti itu berbanding Zahid Hamidi.
Kejayaan Mohamad Hassan menerajui kejayaan BN di dua PRK – Cameron Highlands dan Semenyih – selain berjaya mengikat hubungan kerjasama dengan Pas telah menjadikan nama beliau melonjak menenggelamkan Zahid Hamidi.
Hari ini, selepas beberapa lama bergelar Presiden UMNO tanpa kuasa, satu lagi jawatan Zahid Hamidi terlucut apabila kedudukan beliau sebagai Ketua Pembangkang diumum digantikan dengan Ismail Sabri Yaakob.
Mudah kata, tiada apa-apa lagi yang tinggal pada Zahid Hamidi ketika ini.
Kalau pun dalam waktu terdekat ini Zahid Hamidi tiba-tiba mengumumkan cutinya telah berakhir dan mahu mengambil semula kuasa Presiden UMNO yang dipinjamkannya kepada Mohamad Hassan, laluan beliau untuk mendapat kepercayaan semula UMNO tidaklah semudah yang disangka.
Barangkali ketika itu lebih ramai yang berasa kekok untuk berketuakannya daripada meyakininya.
Selama tempoh bercutinya sekarang ini, ketiadaan beliau langsung tidak dirasai dengan Mohamad Hassan telah berjaya menjadikan dirinya seolah-olah Presiden UMNO yang sebenar.
Maka, apa pilihan yang sebaiknya untuk Zahid Hamidi?
Tidak banyak pilihan sebenarnya untuk beliau, melainkan yang terbaik untuknya ialah berundur terus daripada menerajui UMNO.
Bersama 46 pertuduhan mahkamah yang sedang dihadapinya, sama ada beliau terus bercuti atau kembali bertugas semula, ada atau tidak adanya beliau, ahli UMNO langsung tidak berasa apa-apa.
Tetapi, dengan berundur diri, beliau sekurang-kurangnya bukan saja dapat menumpukan perhatian kepada kes mahkamahnya, malah ruang untuk UMNO dipulihkan juga dirasa akan lebih baik lagi.
Tak usahlah beliau cuba berharap untuk kembali lagi. Era Zahid Hamidi sudah habis sebenarnya.
Cukuplah namanya tercatat sebagai pemimpin negeri Perak pertama yang pernah menjadi Presiden UMNO, walau mungkin tempohnya tidak lama dan tiada apa-apa kejayaan yang dicapainya.
(Shahbudindotcom 07/03/2019)

0

0

votes
Article Rating
Kongsikan artikel ini


ANWAR YANG SERBA SEDERHANA….

Presiden PKR yang dinamakan sebagai bakal Perdana Menteri ke-8 telah mengisytiharkan jumlah harta yang dimilikinya kepada SPRM baru-baru ini.
Dalam pengisytiharan itu, harta yang dimilikinya hanya berjumlah RM10.75 juta saja
Jumlah itu merangkami sebuah rumah di Bukit Segambut bernilai RM9.5 juta, sebidang tanah di Kuantan bernilai anggaran RM420 ribu dan wang simpanan serta pelaburan sebanyak RM828, 658.83.
Rumah di Bukit Segambut itu dibeli pada harga RM4.5 juta setelah menjual kediaman asalnya di Bukit Damansara pada 2005 yang lalu.
Tanah di Kuantan itu pula dibeli Anwar pada tahun 1974 dengan harga hanya RM7,000 ketika itu.
Itu sajakah kekayaan Anwar sedangkan beliau pernah menjadi Timbalan Perdana Menteri dan Menteri Kewangan ketika bersama UMNO dahulu?
Ya…itulah Anwar. Beliau seorang yang cukup sederhana dan tidak taksub untuk mengumpul harta kekayaan melalui pelbagai jawatan kanan yang pernah disandangnya ketika dalam kerajaan.
Bukan saja kehidupannya serba sederhana, bahkan dalam beberapa ucapannya juga beliau kerap menyeru kepada amalan hidup dalam kesederhanaan.
Malah ketika bersama UMNO dahulu di mana ramai yang kaya kerana bantuan dan pertolongannya, kehidupan beliau sekeluarga tetap sederhana.
Ketika itu, isteri beliau, Dr. Wan Azizah Wan Ismail hanya berpakaian biasa, tiada hiasan gemerlapan di tubuhnya, juga tidak ada sama sekali beg tangan mahal sebagai penemannya ke mana-mana.
Jumlah kekayaan Anwar yang diisytiharkannya kepada SPRM ini tentu saja jauh lebih rendah jika dibandingkan dengan pemilikan harta kebanyakan para pemimpin UMNO yang semua sedia maklum, dengan jawatan Timbalan Menteri, Ahli Parlimen atau Pengerusi GLC saia pun, jumlah harta mereka jauh lebih menimbun lagi.
Sebut siapa saja, mana pemimpin UMNO yang tidak kaya ketika mereka pernah kuasa dahulu?
Sebagai bakal penerajui negara, kesederhaan dan kekayaan Anwar yang tidak seberapa ini sebenarnya adalah penawar untuk memungkinkan negara di bawah kepimpinannya nanti mampu memberi kesejahteraan yang lebih merata kepada rakyat jelata.
(Shahbudindotcom 08/03/2019)

0

0

votes
Article Rating
Kongsikan artikel ini


DI SEBALIK KERJASAMA UMNO – PAS, KESELESAAN HIDUP RAKYAT HARUS DIUTAMA

Perkembangan politik mutakhir terkait kerjasama UMNO-PAS atau kenyataan perkauman melampau mampu dilawan dan ditangani bijak melalui penerangan yang agresif dan program kepedulian rakyat yang mengesankan oleh Kerajaan Persekutuan.
Reaksi kekalahan di Semenyih dibuat secara gopoh, walhal kenyataannya dukungan rakyat termasuk Melayu tidak banyak berubah.
Diulangi bahawa yang diperlukan adalah Pakatan Harapan yang utuh dan bersatu, pimpinan yang peka kepada penderitaan rakyat dan program ekonomi yang menjamin keselesaan semua tanpa mengira latarbelakang kaum dan agama.
Keutamaan negara adalah menjana pertumbuhan ekonomi.
Maka sebarang usaha mengkhianati amanah atau persafahaman bersama mengenai dasar dan kepimpinan akan dibantah keras.
KEADILAN tidak berganjak dari pendirian Pakatan Harapan untuk menyokong kepimpinan Tun M sebagai Perdana Menteri dan proses peralihan yang aman, seperti yang telah disepakati.
ANWAR IBRAHIM
Ketua Umum Pakatan Harapan
Ahli Parlimen Port Dickson

0

0

votes
Article Rating
Kongsikan artikel ini


PH TIDAK PERLU PANIK DENGAN KERJASAMA UMNO – PAS

Melihat kepada reaksi kebanyakan pemimpin PH berhubung kerjasama rasmi yang termetrai antara UMNO dan Pas, dapat dirasa seperti ada nada panik daripada mereka.
Pengerusi PH, Tun Mahathir Mohamad mempersoalkan hubungan itu dengan mengatakan apakah Pas sudah menganggap UMNO sudah Islam berikutan pernah mengkafirkan parti Melayu itu sebelum ini?
Setiausaha Agung DAP, Lim Guan Eng melihat kerjasama dua parti Melayu itu sebagai bertujuan memerangi bukan Melayu, meskipun kemudian mengubah perkataan memerangi itu kepada menyasarkan berikutan kecaman pelbagai pihak yang kurang senang dengan reaksinya yang dianggap keterlaluan.
Timbalan Presiden PKR, Azmin Ali turut terkejut bagaimana Pas boleh bekerjasama dengan UMNO yang merupakan sebuah parti yang disifatkannya sudah rosak.
Pengarah Komunikasi Amanah, Khalid Samad melihat kerjasama UMNO dan Pas ibarat kerjasama antara “perompak dan penipu”
Liew Chin Tong, Ketua Strategik DAP mengibaratkan kerjasama UMNO – Pas seperti strategi “bumi hangus” yang mana percantuman dua parti Melayu itu bersama bantuan MCA dan MIC bersamanya adalah bertujuan menghapuskan semuanya untuk menang dalam apa jua keadaan.
Timbalan Speaker Dewan Rakyat, Nga Kor Ming berkata, kerjasama UMNO dan Pas akan memecah-belahkan rakyat serta menjadikan negara ini seperti Taliban jika gabungan itu berjaya memperolehi kuasa mentadbir negara.
Beberapa pemimpin PH lain yang mengulas kerjasama itu juga turut memberi reaksi dengan nada yang hampir serupa.
Hanya Anwar Ibrahim yang kelihatan tidak panik dengan mengatakan bukan semua orang Melayu menyokong UMNO atau Pas, selain menegaskan kerjasama itu mesti dilawan dengan pemulihan ekonomi serta kepedulian yang lebih tinggi terhadap nasib rakyat.
Mengapa PH perlu panik dan memberi reaksi yang agak keterlaluan berhubung kerjasama UMNO – Pas itu.
Bukankah sebelum PRU14 lalu, PH juga mengecam Pas kerana memilih bersendirian bersama kuasa ketiga Gagasan Sejahteranya lantaran beranggapan jika parti itu bekerjasama secara langsung dengan UMNO yang menyebabkan hanya pertandingan satu lawan satu yang berlaku, maka BN akan lebih mudah dikalahkan?
Tetapi, dengan kesatuan kuasa rakyat yang mahukan perubahan, melalui pertandingan tiga penjuru pun UMNO tetap tumbang juga akhirnya.
Bermakna, bukan saja PH boleh menang sama ada berlaku pertandingan satu lawan satu atau tiga penjuru, yang penting kerjasama UMNO dan Pas sekarang ini adalah merupakan keinginan PH sendiri.
Kenapakah setelah memperolehi kuasa sebagai kerajaan, PH tiba-tiba panik dan tidak setuju dengan kerjasama UMNO dan Pas itu?
Tidakkah dengan pertandingan dua penjuru yang akan berlaku nanti, ditambah dengan kedudukan PH sebagai kerajaan kini, UMNO dan Pas yang sudah bersatu akan lebih mudah lagi untuk dihanguskan dalam pilihanraya akan datang?
Cabaran besar bagi PH sebenarnya bukanlah kerana wujudnya kerjasama UMNO dengan Pas atau berapa banyak parti yang bergabung untuk berlawan dengannya, tetapi sejauh manakah PH mampu menjadi kerajaan yang lebih baik, menunaikan janji dan memberi kesejahteraan kepada rakyat secara keseluruhannya.
Peringatan Anwar sebagai bakal Perdana Menteri ke-8 yang mahu PH segera memberi penekanan kepada aspek pemulihan ekonomi dan kepedulian kepada rakyat adalah sesuatu yang tepat dan tidak harus dipandang ringan oleh semua.
Jika rakyat selesa dengan kerajaan yang ada dan semua isu dapat ditangani dengan baik, tiada sebab sama sekali untuk mereka menukar kerajaan apabila pilihanraya diadakan.
Mudah kata, berbaki tempoh 4 tahun dua bulan sebelum pilihanraya umum akan datang, wujudnya kerjasama UMNO dan Pas ini haruslah dijadikan cermin oleh PH untuk mereka tampil lebih baik, lebih bergaya dan menepati janji-janji yang pernah dibuatnya sebelum ini.
Jangan panik dan segeralah bangun untuk buat kerja dengan lebih baik demi rakyat. Bersikap panik dan menyerang kerjasama itu hanya menunjukkan PH tidak sedia menjadi lebih baik atau tidak ingin menunaikan segala janji-janji kepada rakyat.
Kalau Tun Mahathir boleh bekerjasama dengan DAP dan kembali mencari Anwar yang pernah dipecat dan dipenjarakannya, apa hairannya Pas dan UMNO boleh berbaik juga?
(Shahbudindotcom 09/03/2019)

0

0

votes
Article Rating
Kongsikan artikel ini